नानी की चिट्ठियाँ: 2011\nबड़ दादा और नीम नानी\nस्कूल के अहाते में बड़ और नीम के दो वृक्ष लगे हैं. बड़ का वृक्ष काफी पुराना है. बूढा चपरासी मंगलू कहता है कि जब वह इसी स्कूल की दूसरी कक्षा में पढता था तो बड़ का वृक्ष छोटा सा था. लेकिन अब तो वह काफी फ़ैल गया है. उसके तने खूब मोटे हो गए हैं और मंगलू को सफ़ेद लटकती दाढी के सामान शाखाओं में से जताएं लटक पड़ी हैं. नीम का वृक्ष है तो पुराना, परन्तु इसे मंगलू ने स्वयं उस समय लगाया था, जब उसने अपनी नौकरी शुरू की थी.\nमंगलू को सभी बच्चे उसकी सफ़ेद दाढी के कारण दादा कहकर पुकारते हैं. बड वृक्ष के साठ भी इसीलिये दादा शब्द जुड गया है. जब बड दादा कहलाने लगा तो नीम का भी कुछ नाम होना चाहिए, यही सोच बच्चे उसे नीम नानी कहा करते थे.\nबड़ दादा और नीम नानी बच्चों को बड़े प्यारे हैं. इनकी छाया में छुट्टी के समय सभी बच्चे खेला करते हैं. पी.टी भी इन्हीं की छाया में होती है और कभी-कभी कक्षाएं भी वहां लगे जाती हैं. बड़ दादा और नीम नानी भी बच्चों को हँसते-खेलते देखते हैं तो उनकी शाखाएं खुशी से हिलने लगती हैं. पट्टे सर-सर करते हुए झूमने लगते हैं और उनसे ऐसे अच्छी हवा के झोंके आते हैं कि बच्चों का मन उमंग से भर उठता है.\nएक बार इन दोनों वृक्षों पर एक बड़ा संकट आ पड़ा. उनकी जान तक जाने की नौबत आ गई. बात यह हुई कि एक दिन शाम को जब चारों ओर सुनसान था, बड़ दादा नीम नानी से बोले-'नीम, तुझे बच्चे बेकार में नानी कहते हैं. नानी तो स्वभाव से बड़ी मीठी होती हैं, परन्तु तू तो बड़ी कड़वी हैं.'\nनीम ने उत्तर दिया -'हां, दादा, हूं तो मैं कड़वी, पर तब भी बच्चों को बड़ा प्यार करती हूं. मुझे यदि बच्चे खा लें, तो उन्हें कोई नुक्सान नहीं होते. मेरा हर अंग - छल, पट्टे, फल आदी चर्म रोग और घावों को अच्छा करने के लिए काम आता है. पर तुम तो नाम के ही बड़े हो, बच्चों के किसी काम के नहीं. 'नाम बड़े और दर्शन थोड़े' यह कहावत तुम पर बिलकुल ठीक बैठती है.\nनीम नानी की यह बात सुनकर बड दादा क्रोध से भड़क उठे. बोले -'अरी नीम, तू बढ़ चढ़ कर मत बोल. छोटे मुंह बड़ी बात. सारा शरीर तो तेरा कड़वा है, फिर ज़बान तेरी कैसे मीठी हो सकती है? तू मेरा महत्त्व क्या जाने? मेरे दूध और फलों के गुण वैद्य ही जानते हैं. मेरे पट्टे हाथी जैसे बड़े प्राणी का भी पे भर देते हैं, पर तू तो बकरी के भी काम की नहीं. मैं वृक्षों का राजा हूं. मनुष्य मुझे बड़ा पवित्र मानते हैं. स्त्रियां सौभाग्य की रक्षा के लिए मेरी पूजा करती हैं. मेरी जाति के वृक्ष अश्वत्थ के नीचे शाक्य राजकुमार सिद्धार्थ ज्ञान प्राप्त कर भगवान बुद्ध बने थे. इसलिए बोधि वृक्ष के रूप में संसार भर के बौद्ध उसकी पूजा करते हैं. ज्ञानदाता होने के कारण मुझे हर स्कूल में लगा होना चाहिए. परन्तु, निकम्मी नीम, तेरा स्थान तो बच्चों से दूर ही होना चाहिए, ताकि वे तेरे कड़वेपन से प्रभावित न् हो सकें.'\nनीम नानी ने भी भन्नाकर वैसा हि जवाब दिया -'अरे बूढ़े बड़, तो क्यों इतना बड़बड़ा रहा है? ढोल की आवाज तेज जरूर होती है, पर उतनी ही कर्कश भी होती है. मैं छोटी और कड़वी भले ही हूं, पर यदि मैं अपने गुणों का वर्णन करने बैठूं तो उन्हें सुन तेरा दिमाग चक्र जाएगा. सुना है मोटों का दिमाग भी मोटा होता है. जिसका तू साक्षात प्रमाण मालूम होता है. यदि तू ज्ञानी होता, तो तुझे मेरी उस प्रशंसा का ज्ञान अवश्य होता, जो आयुर्वेद के ग्रंथों में भरी पड़ी है. परन्तु तो अकाल का कोल्हू है, कोल्हू. तेरी संगत में तो बच्चों की भी बुद्धि खराब होने का खतरा है. कल से उन्हें सचेत करना पड़ेगा ताकि तेरी छाया उन पर न् पड़ सके.'\nइस तरह बड़ दादा और नीम नानी सारी रात आपस में तू-तू मैं-मैं करते रहे और तभी चुप हुए जब सुबह हुई.\nस्कूल का समय हुआ, तो बच्चे आने लगे. घंटी बजने में कुछ देर थी इसलिए वे खेलने लगे. कुछ बच्चे बड के नीचे खेलने लगे और कुछ नीम के नीचे. बड़ के नीचे खेलने वालों ने कबड्डी जमाई और नीम के नीचे खेलने वालों ने आँख मिचौनी. आँख पर पट्टी बांधे हुए लड़के ने जब एक कबड्डी वाले लड़के को पकड़ लिया तो दोनों में तकरार हो गई. अपने-अपने साथी का साठ देने अन्य लड़के भी आ पहुंचे. बात बढ़ गई और दोनों ओर से मारपीट होने लगी.\nइतने में ही घंटी बज उठी. झगडा उस समय तो बंद हो गया लेकिन दोनों ओर के लड़कों के मन में गाँठ पड़ गई. परिणाम यह हुआ कि लड़की दो दलों में बाँट गए. एक दल 'बड़दल' कहलाने लगा और दूसरा 'नीम दल'. अब यदि बड़ दल वाला कोई लड़का नीम के नीचे पाया जाता, तो नीम दल वाले उसकी मरम्मत कर देते. उसी तरह बड़ दल के लड़के करते.\nपिटने वाले लड़के शिकायतें लेकर हेड मास्टर साहब के पास पहुंचते. रोज ही शिकायतें होने लगीं. झगड़े निबटाते-निबटाते हेड मास्टर साहब परेशान हो गए. एक दिन झुंझलाकर उन्होंने निश्चय किया कि दोनों वृक्षों को कटवा दिया जावे. न् रहेगा बांस न् बजेगी बांसुरी. उन्होंने मंगलू को बुलाकर बधाई लगवा कर वृक्षों को कटवा देने का आदेश दे दिया.\nमंगलू ने यह आदेश सुना, तो उसे बड़ा दुःख हुआ. जिन वृक्षों से उसे अत्यधिक लगाव था, जिनकी छाया में उसके जीवन के अनेक वर्ष कटे थे. वे अब काटने वाले हैं, यह सोचकर उसका मुंह लटक गया. वह दोनों वृक्षों के पास आया. बारी-बारी से वह दोनों वृक्षों के तने चूमता और उन्हें सहलाता. उसकी आंखें दबदबा आई थीं.\nलड़कों ने उस ऐसा करते देखा तो इसका कारण पूछा. मंगलू ने हेड मास्टर साहब का आदेश उन्हें बता दिया और कहा कि यह सब लड़कों को आपसी लड़ाई के कारण ही हो रहा है.\nमंगलू से यह जानकर कि अब वे काटने वाले हैं. बड दादा और नीम नानी के देवता कूच कर गए. कितना बड़ा धोका खाया उन्होंने. मन ही मन वे सोचने लगे - यह मुसीवत खुद उन्होंने ही तो मोल ली है. न् वे आपस में झगड़ते, न् बच्चों के मन में झगडने की भावना पैदा होती. अब क्या करें, जिससे उनका जीवन बच सके.\nरात हुई तो दोनों ने सलाह की. वे अपनी करनी पर खूब पछताए. उन्होंने निश्चय किया कि यदि अबकी बार उनका जीवन बच जाए तो वे आपस में कभी भी न् झाग्देंगे और न् बच्चों को बह्कायेंगे. बच्चे अपनी इच्छा से जिसकी छाया में चाहे खेलें उन्हें कोई शिकायत न् होगी. ऐसा तय करके दोनों वृक्ष सबेरे का इंतज़ार करने लगे.\nजब लड़के स्कूल आए तो उन्होंने देखा कि बढई बड़ी-बड़ी कुल्हाडियां और आरे लिए वृक्षों के नीचे बैठे हैं. वे हेड मास्टर साहब का इंतज़ार कर रहे थे. लड़कों को यह भी पता चला कि मंगलू दादा ने आज की छुट्टी ले राखी है क्योंकि वह अपनी आँखों से अपने प्यारे वृक्षों को कटते हुए नहीं देखना चाहता.\nबहुत से लड़के कल से ही वृक्षों का कटना सुनकर बुरा महसूस कर रहे थे. वे यह समझ गए थे कि उन्ही के झगडों की वजह से हेडमास्टर साहब ने वृक्षों को काटने का आदेश दिया है. अब भी मौका है वृक्षों को कटने से बचाने का. यह सोचकर दोनों दलों के समझदार लड़कों ने आपस में मेल कर लेने का फैसला कर लिया. अन्य लड़के भी इसके लिए राजी हो गए. दलों को भंग कर दिया गया और वे अपना निश्चय सुनाने के लिए हेडमास्टर साहब के आगमन की प्रतीक्षा करने लगे.\nइतने में ही हेडमास्टर साहब आते हुए दिखे. सब लड़के मिलकर उनके सामने पहुंचे. उन्होंने अपना निश्चय सुनाते हुए प्रार्थना की कि वृक्षों को कटवाया न् जावे, क्योंकि अब वे कभी नहीं झगड़ेंगे.\nहेडमास्टर साहब बड़े अच्छे थ. उन्होंने प्रसन्नता पूर्वक उनकी बात मान ली और बढ़ई लोगों को विदा कर दिया.\nदूसरे दिन मंगलू जब स्कूल आया तो उसने दोनों वृक्षों को जैसे का तैसा खड़ा पाया. बच्चे उनके नीचे हँसते हुए उछल कूद रहे थे. उसका चेहरा दमक उठा. मारे खुशी के वह भी बच्चों में शामिल होकर दोनों वृक्षों के चकार लगाने लगा. बड़ दादा और नीम नानी भी प्रसन्नता से लहरा उठे. उनकी शाखाएं झूम उठीं.\nPosted by रमेश तैलंग at 10:34 PM 1 comment:\nLabels: baal kahaniyan., bad daada neem naani, harikrishna tailang, parag\nएक किशोर वय वाले विद्यार्थी के मन में अपनी अध्यापिका के प्रति जन्मे यौनाकर्षण\n(infatuation) को शालीनता से उकेरती आदरणीय भगवती प्रसाद द्विवेदी की यह अनूठी कहानी हिंदी की बेहतरीन किशोर कहानियों में से एक है :\n- भगवती प्रसाद द्विवेदी (मोबा: ०९४३०६००९५८)\nदिनेश के रहन-सहन, चाल-ढाल में अचानक हो रहे परिवर्तन से विद्यालय के सभी लोग दंग हैं.\nहोस्टल के लड़के आजकल उसकी तरफ घूर-घूरकर देखने लगे हैं. सचमुच, तब और अब के दिनेश में कोई तुलना ही नहीं है.\nनिपट देहात से प्रायमरी स्कूल की शिक्षा लेकर दिनेश छठी कक्षा में प्रवेश के लिए इस शहर में आया था. उसके लटियाए धूल-धूसरित बालों, लंबी चुटिया और देहाती कपड़ों को देखकर स्कूल के नए सहपाठी उसे चिढा-चिढकर मज़ा लेने लगे थे. मगर पता नहीं, वह शख्स किस मिटटी का बना था कि लाख चिढ़ाने के बावजूद वह मंद-मंद मुस्करा रहा होता था. पहले नाम लिखाकर कुछ दिनों सहमा-सहमा सा दिखा था जरूर, मगर जल्दी ही वह सबसे घुल-मिलकर बतियाने लगा था. अब दोस्तों के उपहास का पात्र बनकर भी वह चिढता नहीं था, बल्कि अपने-आप पर ही ठहाके लगाने लगता था. उसके रहन-सहन में भी कोई खास बदलाव नहीं आया. आखिरकार संगी-साथी भी उसे अब उसी रूप में देखने के आदी हो गए.विद्यालय की छमाही परीक्षा में जब देहाती से दिखने वाले दिनेश ने तमाम विषयों में सर्वाधिक अंक प्राप्त किए तो सबकी आंखें फटी-की फटी रह गई. फिर तो अध्यापक, सहपाठी सबकी आँखों का तारा बन गया वह.\nछठी से नौवीं कक्षा तक दिनेश ने देहाती रहन-सहन, वेशभूषा और कक्षा में अव्वल आने का रिकार्ड कायम रखा. होस्टल से स्कूल और स्कूल से होस्टल, यही उसकी दिनचर्या होती थी.\nसभी घंटियों को मनोयोग से अटेंड करना, नियमित नोट्स तैयार करना और रात में जमकर पढ़ाई करना ही उसकी ड्यूटी थी.\nमगर दसवीं कक्षा में आते ही दिनेश में एकाएक बदलाव नज़र आने लगा. विद्यालय में एक नई\nअध्यापकी की नियुक्ति हुई थी और वे दसवीं कक्षा में हिंदी पढाने आने लगी थीं. पूरे विद्यालय में शशि मैडम इकलौती महिला थीं. पहले दिन आकर उन्होंने सभी छात्रों से एक-एक कर परिचय पूछा. जब दिनेश की बारी आई तो उसकी अजीबोगरीब हुलिया देखकर वे अपने को रोक न सकी थीं और खिलखिलाकर हंस पड़ी थीं. दिनेश ने उस दिन पहली बार स्वय्स्म को अपमानित महसूस किया था.\nछुट्टी की घंटी बजते ही दिनेश सीधे सैलून में गया था और चुटिया कटवाकर बेतरतीव बालों को उसने व्यवस्थित करवाया था. अगले माह जब घर से मनी-आर्डर आया तो दिनेश ने अपने लिए नए कपड़े बनवाए थे. दातुन की बजाय टूथब्रश से दांत साफ़ करने लगा था. साथियों की देखा-देखी उसने बाज़ार से शैम्पू और टेलकम पाउडर भी खरीद लिए हैं. सभी लोग अब अचरज से दिनेश की ओर देखते. उसे खुद भी अपने इस बदलाव पर आश्चर्य हो रहा था.\nशशि मैडम को इस बात की अब बखूबी जानकारी मिल चुकी थी कि दिनेश अपनी कक्षा में सबसे होनहार और मेधावी छात्र है. उसकी भोली-भोली सूरत भी उन्हें बड़ी प्यारी लगती. जब दिनेश कक्षा में पिछली सीट पर बैठा हुआ रोता, तो मैडम उसे आगे की बेंच पर बुला लेतीं. कक्षा में पूछे गए प्रश्नों का जब वह संतोषजनक उत्तर देता, तो वे उसे शाबाशी देतीं. कभी पीठ थपथपा देतीं, तो कभी माथा सहला देतीं. दिनेश उस वक्त अजीब अनुभूति से भर उठता था.\nसिर्फ वेशभूषा और रहन-सहन में ही नहीं, बल्कि और भी कई तरह के बदलाव दिनेश में आने लगे. अब वह पढ़ाई की अपेक्षा शशि मैडम में ही अधिक रूचि लेने लगा. कभी शशि मैडम उसे स्वर्ग की किसी अप्सरा-सी लगतीं, तो कभी किसी राजकुमारी-सी. उसका शर्मीलापन न जाने कहां उड़न-छू हो गया था. गाहे-बगाहे शशि मैडम की तरफ वह गौर से देखा करता. जब वे ब्लैकबोर्ड पर शब्दार्थ आदी लिख रही होतीं, अथवा कोई पाठ पढाने में मशगूल होतीं तो वह उनके चेहरा और खुले अंगों की ओर चोर निगाहों से देखा करता था. इस बात पर मैडम ने भी गौर किया था, पर शायद खुले स्वभाव की होने के कारण वे हंसकर टालती रही थीं.\nदिनेश मैडम के घर का पता भी जान चुका था. एक रोज वे शाम को जब रिक्शे से घर जाने लगीं, तो उसने पीछे से एक रिक्शे से उनका पीछा किया था और घर के पास पहुंचकर ही दम लिया था. फिर तो जब भी उसके पास खाली समय होता, वह फटाफट मैडम के घर की ओर ही भागता और गली के पास वाली उनके कमरे की खिड़की से झांककर उन्हें देखा करता था. कभी मैडम अपने कमरे में लेटकर पैर हिलाते हुए किताब पढ़ रही होतीं, तो कभी नहा-धोकर बाल सुखा रही होतीं. अलग-अलग समय में वह मैडम को अलग-अलग रूपों में पाता था.\nअब विद्यालय में चपरासियों, टीचरों या सहपाठियों के बीच जहां भी शशि मैडम की चर्चा हो रही होती, भनक मिलते ही दिनेश तत्काल वहां जा पहुँचता और कान खड़े कर सब-कुछ सुनने लगता था. उसे यह जानकारी भी बखूबी मिल चुकी थी कि शादी के कुछ साल बाद मैडम ने अपने पति को तलाक दे दिया था और अब मां-बाप के यहां ही रह रही थीं. दिनेश बार-बार चिंतातुर होकर सोचता कि शशि मैडम ने फिर दूसरी शादी क्यों नहीं की. आखिर क्यों दे दिया उन्होंने अपने पति को तलाक.\nछमाही परीक्षा में जब दिनेश को बहुत ही कम अंक प्राप्त हुए, तो तभे लोग अवाक रह गए. दिनेश जैसे होनहार छात्र से किसी को भी ऐसे आशा नहीं थी. शशि मैडम ने भी अंदाज लगाया कि जिस बात को वे बहुत ही हल्के रूप में ले रही थीं, वह तो अब गंभीर रूप धारण कर चुकी है. मन-ही-मन उन्होंने कुछ निश्चय किया और अगला रविवार का छुट्टी का दिन दिनेश के साथ ही गुजारने के लिए उसे अपने घर बुलाया.\nउस रोज रात में दिनेश को नींद नहीं आई, पूरी रात वह मैडम के बारे में ही सोचता रहा. उनकी खूबसूरती, उनकी मुस्कराहट, उनकी भाव-भंगिमाएं बार-बार उसकी आँखों के सामने आती रहीं और वह उन्हीं में खोया रहा. फिर उसने मन-ही-मन कुछ अंतिम फैसला भी कर लिया. अपनी कक्षा में पढ़ाई के मामले पिछड़ते जाने का उसे जरा भी अफ़सोस नहीं हुआ.\nअगले दिन सज-धजकर वह समय से पहले ही मैडम के घर जा पहुंचा. शशि मैडम ने उसे बड़े प्यार से अपने कमरे में बिठाया.मैडम अभी कुछ कहने ही वाली थीं कि दिनेश अधीरता से बोला. 'मैडम! मैंने अंतिम फैसला कर लिया है. घर-परिवार की मुझे जरा भी चिंता नहीं है. मुझे तो बस आपकी इज़ाज़त चाहिए.'\n'मेरी इज़ाज़त? कैसे फैसला?' मैडम ने अचरज से पूछा.\n"मैं आपसे शादी करना चाहता हूं, मैडम!' दिनेश ने हकलाते हकलाते हुए कहा.\n'शादी और मुझसे?' शशि मैडम ने ठहाका लगाते हुए कहा, 'जानते हो, मेरा बेटा तुमसे कहीं ढाई-तीन साल बड़ा ही होगा. मेरी उम्र तुम्हारी उम्र से दुगुनी से भी अधिक होगी. तुम्हें देखकर मैं यही सोचा करती थी कि मेरा बेटा भी अब इतना बड़ा हो गया होगा. मैं तो तुम्हें अपने पुत्र की तरह ही प्यार करती गई. और कोई बेटा, क्या अपनी मां से ही शादी करने की बात कभी सोचता है?'\nदिनेश को काटो तो खून नहीं! यह क्या किया उसने! छिः, मां के साथ शादी का प्रस्ताव?\n'हाथ जुड़ते हुए उसने बस इतना कहा, 'मैडम! मैंने आपको पहचानने में भूल की. मैं बहुत ही शर्मिंदा हूं. मुझे क्षमा करो, मां! वाकई भटक गया था मैं.'\n'यह उम्र ही भटकाव की है, बेटे!' शशि मैडम ने समझाया, 'अभी तुम्हारी उम्र न् तो शादी की है और न ही इस विषय में उल-ज़लूल सोचने की. अभी तो तुम्हारा एकमात्र उद्देश्य होना चाहिये - कड़ी मेहनत से परीक्षा में अधिक-से-अधिक अंग प्राप्त करने का और उत्तरोत्तर अपनी प्रतिभा को विकसित करने का. जब भविष्य में तुम ऊँची शिक्षा ग्रहण कर आत्मनिर्भर बन जाना, तब फिर शादी की बात सोचना, समझे.'\nदिनेश को मैडम से आज बहुत बड़ी सीख मिल गई थी. जब वह होस्टल लौटने की इज़ाज़त लेकर आँगन से होकर गुजरने लगा, तो हडबड़ी में नल के पास फिसलते-फिसलते बचा. शशि मैडम ने पास आकार फिर समझाया, 'देखो बेटे, जीवें में कदम-कदम पर फिसलन-ही-फिसलन है. इसलिए हर व्यक्ति को संभल-संभलकर कदम बढ़ाना चाहिए.'\nदिनेश को लगा शशि मैडम ने आज उसे जीवन की बहुत बड़ी फिसलन से उबार लिया, वर्ना वह फिसलते-फिसलते न जाने कहाँ से कहाँ चला जाता.\n(स्रोत: मेरी प्रिय बाल कहानियाँ-भगवती प्रसाद द्विवेदी/मदन बुक हाउस/दिल्ली-५१, मूल्य: २९५/= रूपये )\nPosted by रमेश तैलंग at 11:27 PM 1 comment:\nLabels: किशोर कहानी, बाल/किशोर साहित्य, भगवती प्रसाद द्विवेदी\nअगस्त्य मुनि -अमृतलाल नागर\nशिखरस्थ कथाकार अमृतलाल नागर की एक बाल रचना जो मिथकीय साहित्य को ऐतिहासिक दृष्टि से देखने का एक अनुपम उदाहरण प्रस्तुत करती है:\nहिंदू पुराणों में अगस्त्यजी का नाम बहुत बार आता है. दक्षिण भारत में इन्हें कूटमुनि भी कहा जाता है. इन्हीं कूटमुनि अथवा अगस्त्यजी के साथ हमारी एक दक्षिण भारतीय भाषा का भी घना संबंध माना जाता है. कहते हैं कि अगस्त्य मुनि ने ही तमिल भाषा की पहली व्याकरण बनायी.\nइन अगस्त्य ऋषि की एक कथा आमतौर से बहुत प्रसिद्ध है. कहते हैं कि एक बार विन्ध्याचल पर्वत इतना ऊंचा उठ गया कि सूर्य देवता के आने-जाने के मार्ग में बाधा पड़ने लगी. तब देवों को बड़ी चिंता हुई. उन्होंने विन्ध्याचल के गुरु अगस्त्य मुनि से प्रार्थना की कि महाराज आप ही कोई उपाय सुझा सकते हैं. अगस्त्य मुनि ने विचार किया और देवों से कहा कि आप निश्चिन्त हो जाइए. मैंने उपाय सोच लिया है. यह कहकर अगस्त्य मुनि विन्च्याचल की ओर चल दिए.\nगुरु को आया जानकर विन्ध्याचल ने सिर झुकाकर उनके चरणों में प्रणाम किया और कहा कि गुरूजी, मेरे लिए आपकी क्या आज्ञा है?'\nगुरूजी ने कहा-'हे शिष्य जब तक मैं लौटकर न आऊँ, तब तक तू यों ही झुका रह.' यह कहकर अगस्त्य मुनि विन्ध्याचल के पास दक्षिण भारत में चले गए.\nइस कथा में किसी पहाड़ के इंसानी गुरु का अविश्वसनीय करिश्मा जुडा देखकर अक्सर लोग इसके महत्त्व पर ध्यान नहीं देते हैं. हमारे पुराण की कथा के अनुसार राजा सगर का महायज्ञ हिमालय और विन्ध्याचल के बीच की भूमि पर हुआ था. इसका अर्थ हुआ कि तब तक आर्य लोग विन्ध्याचल के पार न जा सके थे. अगस्त्य मुनि अलबेले घुमंतू थे. उन्होंने इसी विन्ध्याचल में कहीं से दक्षिण में जाने के लिए एक खिड़की खोल ली. अगस्त्य मुनि के संबंध में दक्षिण भारत में कई कथाएं प्रचलित हैं और इसका ज़िक्र ऋग्वेद के ऋषियों में भी आता है.\nदक्षिण भारत से समुद्र पार हिंद-चींन और इंडोनेशिया तक घूम-घूमकर सभ्यता का प्रचार करने वाले इन अलबेले ऋषि के पुरखे अगस्त्य प्रथम मैत्रा वरुण नामक देव कबीले के थे. उनकी माता उर्वशी थी. इस तरह वह वशिष्ठ के भाई थे. उनका विवाह लोपामुद्रा नाम की एक विदुषी महिला से हुआ था, जो स्वयं भी ऋषि थी. लोपामुद्रा के पति अगस्त्य ऋषि और विन्ध्याचल पार करके दक्षिण जाने वाले अगस्त्य मुनि एक कुल के होने पर भी दो अलग-अलग ज़मानों में पैदा हुए थे. बहरहाल, जो अगस्त्य मुनि दक्षिण भारत और ठेठ-चींन , इंडोनेशिया तक पूज्य हैं. वे भी ईसा से कई सौ वर्ष पहले ही हुए होंगे.\nएक तमिल कहानी के हिसाब से अगस्त्यजी महाराष्ट्र के कोंकण वाले क्षेत्र से होकर समुद्र के द्वारा कुर्ग पहुंचे थे. इस कुर्ग देश में कुडग जाति के लोग रहते थे और एक नदी का उद्गम-स्थान भी वहीं था. यह नदी बाद में कावेरी के नाम से प्रसिद्ध हुई. वहां के तमिल या द्रविड़ राजा कुबेर ने अगस्त्य के सामान विद्वान को अपने यहाँ आया जानकर उन्हें सादर बुलवाया और उनसे बातें की. राजा कुबेर अगस्त्यजी से इतना प्रभावित हुआ कि उसने पहले तो उन्हें अपना मंत्री बनाया और बाद में अपनी बेटी कावेरी का विवाह भी उन्ही के साथ कर दिया.\nउन दिनों चोल राज्य में कोई भी नदी न होने से सारा क्षेत्र सिंचाई के बिना सूखा पड़ा था. चोल राजा ने जब सुना कि कुबेर के जमाई और मंत्री बड़े हुनरमंद हैं, तब उसने कुबेर राजा की मार्फ़त उनसे प्राथना की. उसने अगस्त्य से कहा कि किसी उपाय से एक नदी आप हमारे देश में भी बहा दीजिए तो हमारा बड़ा कल्याण हो. अगस्त्य मुनि ने उसकी बात पर गहरा विचार किया और सब नदियों की शक्ति पहचान कर उन्होंने कावेरी नदी की धारा को, जो अरब सागर में गिरती थी, पूर्व की ओर एक नहर निकालकर बढ़ा दिया. इस तरह कावेरी नदी चोल देश में बहती हुई बंगाल की खाडी में गिरने लगी. सारी भूमि हरी-भरी हो उठी. जन-जन अगस्त्यजी की महिमा गाने लगा. लोगों ने अगस्त्य का इतना उपकार माना कि इस नदी का नामकरण उनकी परम प्रिय पत्नी के नाम पर ही किया. अगस्त्य ऋषि ने तमिल भाषा का संस्कार किया. वहां की संस्कृति को कई तरह से उन्नत किया और फिर अपने भ्रमण के हौसले से वे समुद्र पार कर हिंद-चींन और इंडोनेशिया तक गए. इंडोनेशिया में अगस्त्यजी को शिव का अवतार, एक महान गुरु और भगवान बुद्ध के बराबर माना जाता है. धन्य हैं वे जन, जिन्होंने दूर-दूर तक मानव सभ्यता को सुसंस्कार देने के लिए उस पुराने ज़माने में समुद्री यात्राएं की, जब कि ऐसा करना भय से खाली नहीं था. अगस्त्य मुनि ने निर्भीक होकर यात्राएं कीं और सभ्यता की आवाज़ दूर देशों तक पहुंचाई.\nइसी प्रकार चिड़ियों जैसे निरीह प्राणियों की संतानों को उबारने के लिए अगस्त्य मुनि सचमुच ही समुद्र को सोख गए थे.\n(-सम्पूर्ण बाल रचनाएं: अमृतलाल नागर से साभार)\nPosted by रमेश तैलंग at 8:38 PM 1 comment:\nLabels: अगस्त्य मुनि, अमृतलाल नागर, सम्पूर्ण बाल रचनाएं\nकिस्सा बनो बुआ का\nबनो बुआ की गप्प मंडली और खिलखिलाती हंसी दोनो ही सारे मोहल्ले में मशहूर थीं। उनके मोती जैसे दांत जब चमकते ता बिजली सी कौंध जाती आंखों के आगे। पर हाय री किस्मत! एक दिन उनका पैर सीढ़ी से क्या फिसला, चारों खाने चित्त हो कर पड़ गईं बनो बुआ। दायीं टांग और कमर में तो चोट आयी ही, आगे के चार दांत टूट कर गिर गए सो अलग।\nअब असली दांत टूट गए तो या तो नकली दांत लगवाती बनो बुआ या फिर इस तीस साल की उम्र में छोटे-बड़ों से ‘बोंगी बुआ’, ‘बोंगी बुआ’ कहलवाती खुद को।\nसोच में डूबी बनो बुआ कुछ फैसला नहीं कर पा रही थीं कि सलमा चाची ने उनके दिल के घावों को और हरा कर दिया। बोलीं- ‘ हाय बनो! तुम्हारी तो चांद सी सूरत ही बिगड़ गई। सुना है अब नकली दांत लगबाओगी तुम! मेरी मानो तो ये मसाले के दांत मती लगवाना, पता नहीं मरे क्या गंद-संद मिलावे हैं मसाले में। वो क्या कहें, आजकल तो सोने के दांत भी बन जावे हैं, वही लगवाना। दमक उठेगा ये मुखड़ा।’\nसलमा चाची की बात बनो बुआ के कलेजे में सीधी उतर गई। उन्होंने निश्चय कर लिया कि लगवाऊंगी तो सोने के दांत ही लगवाऊंगी। बस, घर में जो थोड़ा-बहुत सोना था लगा दिया ठिकाने और बनवा लिये सोने के दांत।\nकुछ दिन ही बीते थे कि सलमा चाची ने फिर एक उल्टा पांसा फेंक दिया। बोलीं-‘अरी बनो! ये क्या सुबह-शाम खीं ..खीं ..कर हंसती रहे है। सोने के दांत हैं, सबकी नजर में आते हैं। किसी दिन किसी चोर उचक्के की नीयत बिगड़ गई देख कर तो सीधा टेंटुआ दबा देगा। मैं कहूं हूं जरा मुंह बंद रखा कर अपना।’\nसलमा चाची की बात सुन कर बनो बुआ के बदन में काटो तो खून नहीं। ये तो और मुसीबत मोल ले ली सोने के दांत लगवा कर। अब मोहल्ले की औरतें, बच्चे हंसी-ठठ्ठा करेंगे तो बनो बुआ क्या मुंह पर ताला लगा कर बैठेगी? हंसी के मौके पर हंसी तो आयेगी ही, हंसी आयेगी तो मुंह खुलेगा ही और मुंह खुलेगा तो सोने के दांत भी चमकेंगे चम-चम। पर किसी की नीयत सच में खराब हो गई तो? किसी ने सचमुच लालच में आकर गला दबा दिया तो। इन सवालों ने बनो बुआ की हंसी-खुशी सब छीन ली।\nबनो बुआ को गुस्सा आता सलमा चाची पर। आखिर उन्ही के कहने पर तो लगवाये थे सोने के दांत। अब वो ही बातों-बातों में जान-माल का खतरा जता गईं।\nपशोपेश में फंसी बनो बुआ एक दिन आईने के सामने बैठी थीं कि खुद को देख कर हैरान रह गईं। चेहरे पर आधा बुढ़ापा झलक आया था कुछ ही दिनों में। जब हंसी ही चली गई रूठ कर तो बनो बुआ की जवानी किसके बल पर ठहरती?\nबस........बैठे-बैठे ही बनो बुआ को न जाने क्या सूझा कि उन्होंने एक झटके से अपने मुंह में फंसे सोने के दांत निकाल लिए और कमरे में पड़ी पेटियों के पीछे फेंक कर खुद से ही बोली- ‘ ले बनो! खत्म हुआ ये बबाल। अब खूब हंसा कर।\nबनो बुआ की गप्प मंडली, जिसमें अब सलमा चाची को छोड़ कर मोहल्ले की लगभग सभी औरतें और बच्चे हाते, फिर पहले की तरह जुड़ने लगीं। खूब चुहलबाजियां होतीें, मजाब होते और बनो बुआ जी खोल कर हंसतीं। बनो बुआ का बोंगा मुंह देख कर बच्चे भी खुश होते और बार-बार कहते- ‘बनो बुआ! और हंसो! बेंगी बुआ, और हंसो!’ बच्चों के साथ बनो बुआ हंसती ही चली जाती, खिल...खिल...खिल...खिल!\nचित्र सौजन्य: गूगल सर्च\nPosted by रमेश तैलंग at 7:18 PM 1 comment:\nLabels: बनो बुआ, बाल कहानी, बाल साहित्य, रमेश तैलंग\nआज पढ़िए डॉ हेमंत कुमार का जनसंदेश टाइम्स में प्रकाशित यह लेख\nआज के जनसंदेश टाइम्स में प्रकाशित मेरे लेख का विषय हैं बेटियां,परिवार और उनके साथ होने वाला भेदभाव्। आप इसे इस लिंक पर भी जाकर पढ़ सकते हैं।---http://jansandeshtimes.com/images/lucknow_03_11_2011_page11.jpg\nPosted by रमेश तैलंग at 10:19 PM No comments:\nLabels: Dr. Hemant Kumar\nसूर्य जैसे आसमान से..........\nतीर जिस तरह कमान से निकलता है, निकलो.\nसूर्य जैसे आसमान से निकलता है, निकलो.\nलोगों को पता चले कि अब जगार हो गई\nऔर सहने की हरेक हद भी पार हो गई\nमेरे बच्चो! देर न करो, पुकार हो गई\nआज की सुबह समझ लो यादगार हो गई\nशब्द जैसे स्वाभिमान से निकलता है, निकलो.\nठूंठ हो गए जो पेड़ उनको भूल कर अभी\nकर भरोसा अपने ही जवान खून पर अभी\nबढ़ना होगा आगे रथ की डोरियों को थामने\nमेरे बच्चो, अब चुनौतिया खड़ी हैं सामने\nवीर जैसी आन-बान से निकलता है निकलो.\n- रमेश तैलंग : 26-9-2011\nPosted by रमेश तैलंग at 10:46 PM No comments:\nLabels: teens literature, किशोर कविता, किशोर गीत, किशोर साहित्य, रमेश तैलंग\nमेरी कुछ नयी बाल/किशोर कवितायें\nखींच लो जुबान उसकी\nआस-पास नज़र रखो\nलोगों की खबर रखो\nकौन अजनबी कहां घात है लगा रहा.\nसावधान, वक्त आज तुमको जगा रहा.\nफूट की. जो आए दिन,\nगढ़ रहे कहानियां\nझूठ की जो आए दिन,\nउनका चिटठा खोलो,\nक्या है सच्चा, बोलो,\nखींच लो जुबान उसकी जो है बरगला रहा.\nसावधान. वक्त आज तुमको जगा रहा.\nपथ है अनजाना तो\nकुछ डर भी होंगे ही,\nहर सवाल के लेकिन\nउत्तर भी होंगे ही,\nजिन्हें तुम्हे पाना है,\nहौसला बनाना है,\nकन्धों पर भार तुम्हारे है अब आ रहा.\nसावधान, वक्त आज तुमको जगा रहा!\nजूते की पुकार\nफट गया हूं मैं तले से,\nकट गया हूं मैं गले से,\nलद गया मेरा जमाना,\nहो गया हूं अब पुराना,\nआ पड़ी है जान पर. रुकने लगे सब काम मेरे.\nहो कहां, मेरी खबर लो अब तो मोचीराम मेरे!\nएक बूढ़े दादा जी हैं,\nछोड़ते मुझको नहीं हैं,\nथक गया हूं रोज कहकर,\nचल रहा हूं बस घिसटकर,\nव्यर्थ ही, लगता, गए सब मिन्नतें, 'परनाम' मेरे.\nऑपरेशन की जरूरत,\nहै यही बचने की सूरत,\nदेर कर दी और थोड़ी,\nजान जायेगी निगोडी,\nवो कबाड़ी भी न देगा चार पैसे दाम मेरे.\nताले दिखवा लो.\nजंग लगे हों, बंद पड़े हों,\nया होकर बदरंग पड़े हों\nसबका है इलाज सस्ते में, एक बार करवा लो.\nतालों का डाक्टर आया है, ताले दिखवा लो.\nमुन्नू ने खो दी है चाबी\nचिंता क्यों करते हो?\nमार-मार, हर बार, हथोडी\nहिंसा क्यों करते हो?\nएक अगर खोने का डर है दो चाबी बनवा लो.\nनया खरीदोगे तो ज्यादा\nपैसे खर्च करोगे,\nऔर बिना ताले के, चोरों-\nसे किस तरह बचोगे?\nसमझदार को एक इशारा काफी है, घर वालो!\nसम्मान बड़ों का\nकठपुतली की तरह नाचता रहूँ अगर मैं\nतो सब खुश हैं.\nऔर नहीं नाचूं तो है अपमान बड़ों का.\nसमझ नहीं आता, ये कैसे नियम-दायरे\nजिनके अंदर मुझे बांधना चाह रहे हैं,\nअनदेखा कर मेरी इच्छाएं, घर वाले\nमनमानी हर रोज लादना चाह रहे हैं.\nजैसे मेरा अपना कुछ सम्मान नहीं है\nजो कुछ है बस\nपूरे घर में, तो केवल सम्मान बड़ों का.\nधीरे से है अगर बोलना तो मैं बोलूँ,\nबड़े भले कितना चिल्लाएं मेरे ऊपर,\nमैं विनम्रता में ही झुका रहूँ चरणों में,\nवे कितनी ही सजा सुनाएँ मेरे ऊपर,\nअहंकार के वाक्-युद्ध में ह्रदय हमारा\nक्या पा जाएगा बोलो ज्ञान बड़ों का.\nएक नया किशोर गीत\nयह किशोरावस्था मुझमें\nरंग कितने भर रही है.\nआ रहे हैं कुछ नये बदलाव मुझमें,\nजग रहे हैं कामना के भाव मुझमें,\nएक बेचैनी-सी मुझमें\nआज नर्तन कर रही है.\nहो गया है स्वर अचानक आज भारी,\nऔर एक हल्की, गुलाबी-सी खुमारी\nलग रहा है धीरे-धीरे\nदेह में पग धर रही है.\nसच कहूँ तो हां, बहुत हैरान हूं मैं,\nइस नए बदलाव से अनजान हूं मैं,\nएक खुशी आने को है,\nआते हुए, पर, डर रही है.\nमाँ समझती क्यों नहीं है?\nअब नहीं मैं दूध पीता एक बच्चा\nचाहता हूं, मैं बिताऊं वक्त ज्यादा\nदोस्तों के बीच जा कर,\nचाहता हूं, मैं रखूँ दो-चार बातें\nसिर्फ अपने तक छुपाकर,\nपर मेरे आगे से डर की श्याम छाया\nदूर हटती क्यों नहीं है ?\nछोड़ आया हूं कभी का बचपना, जो\nसिर्फ जिद्दी, मनचला था,\nहो गया है अब बड़ा सपना कभी जो\nथाम कर उंगली चला था,\nपर बड़ों की टोका-टोकी वाली आदत\nक्यों, बदलती क्यों नहीं है?\nPosted by रमेश तैलंग at 9:00 PM2comments:\nLabels: नयी बाल/किशोर कवितायें. बाल साहित्य, रमेश तैलंग\nबाल विज्ञान पत्रिका चकमक का आगामी 300वां अंक पत्रिका के इतिहास में बहुत ही महत्वपूर्ण अंक होगा. इस पत्रिका के बारे में श्री प्रेम पाल शर्मा का एक जानकारीयुक्त आलेख लेखकमंच.कॉम से साभार यहां प्रस्तुत है:\nबाल शिक्षा और वैज्ञानिक सोच की चकमक : प्रेमपाल शर्मा\nबाल पत्रिका ‘चकमक’ का तीन सौवां अंक प्रकाशन की तैयारी में है। पत्रिका के शुरुआती वर्षों से लेकर आज तक की यात्रा पर कथाकार प्रेमपाल शर्मा का आलेख-\nसितम्बर, 2011 का अंक बाल विज्ञान पत्रिका ‘चकमक’ का तीन सौवां अंक होगा। पच्चीस साल की अनवरत यात्रा। जुलाई, 1985 में ‘चकमक’ का पहला अंक आया था। शिक्षा में नवाचार के लिए मशहूर एकलव्य संस्थान से। संपादक : विनोद रायना। मेरी स्मृतियों में ‘चकमक’ अपने शुरुआती अंकों से बसी हुई है। शाम को मंडी हाउस स्थित श्रीराम सेंटर में नियमित जाना होता था और पहली बार ‘चकमक’ वहीं देखी और उसके बाद आज तक इसे देखे बिना मुझे चैन नहीं पड़ता। जितना खूबसूरत नाम उतनी ही खूबसूरत साज-सज्जा और सामग्री। निश्चित रूप से वक्त के साथ इसमें भी बदलाव आया है। स्मृति का सहारा लूँ तो शुरू की ‘चकमक’ अपेक्षाकृत छोटे बच्चों के लिए थी यानि पाँचवीं-छठी तक के बच्चों के लिए। मेरा लगातार ‘चकमक’ की तरफ झुकाव उन दिनों इसलिए भी था कि मेरे बच्चे उसी उम्र में प्रवेश कर रहे थे। उसमें छपे चित्र, कहानियाँ, रोचक घटनाएं- कभी रेल की, कभी पृथ्वी की, कभी सूरज की जितना उन्हें आकर्षित करतीं उतनी ही मुझे। मेरे गाँव के बचपन में ऐसी कोई पत्रिका नहीं थी। कभी-कभी ‘चंदामामा’ की याद थोड़ी बहुत जरूर आती है। बहुत सादा कागज पर ‘चकमक’ के अनेक नियमित स्तम्‍भ आकर्षित करते थे जैसे- माथापच्ची, माह की पहेली, सवाली राम, एक मजेदार खेल आदि। ‘पाठक लिखते हैं’ में बच्चों के पत्र उनकी अनगढ़ भाषा, बोली में भी खूब छपते थे। यानि बच्चों और शिक्षा की एक मुकम्मिल दुनिया। बाल पत्रिकाएं तो इस बीच और भी छप रही हैं लेकिन ‘चकमक’ जैसी बाल मनोविज्ञान और शिक्षा दोनों को एक साथ साधने वाली पत्रिका शायद ही कोई हो।\nचकमक में जो चीज पच्चीस वर्षों में लगातार कायम रही है वह है बच्चों के अंदर बहुत चुपके से एक वैज्ञानिक दृष्टि को रोप देना। साथ ही साथ उनकी रचनात्मकता को भी आगे बढ़ाना। किसी भी रूप में। चित्र, खेल, विज्ञान के प्रयोग, छोटी कहानियाँ, पत्र यानि कि जो कुछ उनकी जिन्दगी में सहज घटता है। ‘चकमक’ की यह आत्मा पहले संपादक विनोद रायना से लेकर मौजूदा संपादक सुशील शुक्ल और शशि सबलोक ने यथावत रखी है । बाजार के दबाव, चिकने पेपर पर आकर्षित चित्रों की मांग को देखते हुए पिछले सात-आठ सालों में ‘चकमक’ ने नये प्रयोगों को भी बखूबी निभाया है। निश्चित रूप से पुराने कथा कॉलम कम हुए हैं तो कुछ नये जुड़े भी हैं। मौजूदा ‘चकमक’ थोड़े और बड़े यानि कि आठवीं क्लास तक के बच्चों की जरूरतों को भी पूरा करती है।\n‘चकमक’ का हर अंक बेहद खूबसूरत साजसज्जा के साथ सामने आता है दिलीप चिंचालकर जैसे वरिष्ठ चित्रकार और कनक आदि के सहयोग से। हाल ही में प्रसिद्ध चित्रकार मकबूल फिदा हुसैन को श्रद्धांजलि देते हुए जुलाई, 2011 अंक में उन पर बहुत सुन्दर सामग्री दी गई है। इतना खूबसूरत कवर हुसैन की पैंटिग्‍स पर शायद ही किसी पत्रिका ने निकाला हो। बच्चों की दुनिया में चित्रकार के जीवन को कैसे ले जाया जाए इसी उद्देश्य को सामने रखते हुए सुशील शुक्ल का लेख ‘एक चित्रकार था’ अद्वितीय कहा जा सकता है- ‘एक देश था। नहीं। एक चित्रकार था। वह घूमता रहता। गलियों में निकल जाता तो गलियों के साथ-साथ चलता चला जाता। नंगे पाँव चलने से गलियाँ उसके पाँव में लगती रहती।’ इतने बड़े चित्रकार की जीवनी ऐसी ही आत्मीयता और रचनात्मक भाषा में लिखी जा सकती है। इसी अंक में ‘हुसैन की कहानी अपनी जुबानी’ के भी कुछ अंश दिये हुए हैं। याद आ रहा है ऐसे ही एक अंक में कथाकार स्वयंप्रकाश द्वारा लिखा हुआ लेख- ‘जब गांधी जी की घड़ी चोरी चली गई।’ वाइस राय के साथ गांधी जी के छपे चित्रों के साथ इस कहानी को शुरू करते ही आप अधूरा नहीं छोड़ सकते । स्वयंप्रकाश पिछले दिनों से लगातार ‘चकमक’ में लिख रहे हैं। उपन्यासकार विनोद कुमार शुक्ल का बच्चों पर लिखा उपन्यास इसमें धारावाहिक रूप से छपा है और अब पुस्तक रूप में उपलब्ध है। नाटककार असगर वजाहत भी लगातार पिछले दिनों से हाजिर हैं। हिन्दी के जाने-माने कवि राजेश जोशी, देवी प्रसाद मिश्र, तेजी ग्रोवर, प्रभात से लेकर पुराने दिग्‍गज सहादत हसन मंटो, हरिशंकर परसाई, प्रेमचंद, सर्वेश्वर दयाल सक्सेना, संजीव लगातार इधर के अंकों में उपस्थित हैं। यानि कि नये रूप में पूरी पीढ़ी का रुख अपनी भाषा की ओर मोड़ती एक अनोखी पत्रिका।\nयहाँ एक और अंक की याद आ रही है जिसमें हेलेन केलर के जीवन के कुछ अंश दिये गये थे। हेलन केलर प्रसिद्ध अमेरिकी लेखिका हैं जो दुर्भाग्‍य से डेढ़ वर्ष की उम्र में ही तेज बुखार से बहरी और अंधी हो गई थीं। उनकी शिक्षिका एनी सुलिवन की सूझबूझ और मेहनत ने उनको नया जीवन दान दिया। हेलेन केलर का यह कथन भूले नहीं भूलता कि हर स्वस्थ आँख वाले व्यक्ति को यह सोचना चाहिए कि यदि तीन दिन उसको दिखाई न दे तो कैसा लगेगा। ऐसी सैंकड़ों प्रेरणास्‍पद कहानियाँ ‘चकमक’ के अंकों में आ रही हैं। विज्ञान लेखक और ‘स्रोत’ के संपादक सुशील जोशी के लेखों के लिए भी य‍ह पत्रिका मेरी स्मृतियों में बसी हुई हैं। न्यूटन से लेकर बड़ी से बड़ी वैज्ञानिक घटनाओं, खोजों पर सुशील जोशी के लेख किस बच्चे में वैज्ञानिक बनने की जुंबिश पैदा नहीं कर देगें?\n‘चकमक’ के तीन सौवें अंक पर बाल शिक्षा और वैज्ञानिक सोच के लिए समर्पित समस्त एकलव्य परिवार को हार्दिक बधाई।\nचकमक- बाल मासिक पत्रिका\nसंपादक : सुशील शुक्ल, शशि सबलोक\nएक प्रति : 30 रुपये, सालाना व्यक्तिगत सदस्यता 300 तथा संस्थागत सदस्यता 500, आजीवन : 4000 रुपये\nपता : एकलव्य,\nई-10, शंकर नगर, बीडीए कॉलोनी, शिवाजी नगर,\nभोपाल, मध्य् प्रदेश-462016.\nफोन नं. 0755-4252927,2550976, 2671017.\nफैक्स : 0755-2551108.\nPosted by रमेश तैलंग at 2:00 PM3comments:\nLabels: चकमक, प्रेमपाल शर्मा, लेखकमंच\nएंड्रयू लैंग -परिचय\n३१ मार्च, १८४४ को सेल्किर्क में जन्मे. एडिनबरो, ग्लास्स्गो और आक्सफोर्ड में शिक्षा पाई. पत्रकार, कवि, इतिहासकार, जीवनी लेखक के रूप में प्रसिद्ध हुए लेकिन सबसे ज्यादा लोकप्रियता लोक कथाओं के संकलन तैयार करने से मिली. विश्व की प्रसिद्ध लोककथाओं का पहला संकलन "ब्ल्यू फेयरी टेल बुक" शीर्षक से सन १८८९ में क्रिसमस के अवसर पर प्रकाशित हुआ. पुस्तक बहुत पसंद की गई. फिर तो हर वर्ष इसी अवसर पर लैंग लोककथाओं का नया संग्रह प्रस्तुत करते गए और इस श्रंखला पर लैंग लोककथाओं का नया संग्रह प्रस्तुत करते गए और इस श्रंखला में उनकी तेरह पुस्तकें प्रकाशित हुईं. इनके अतिरिक्त यूनान और रोम की लोककथाओं पर एक संग्रह अलग से पुस्तक रूप में आया. आलोचक लैंग को दुनिया में लोककथाओं के सबसे बड़े संग्रहकर्ता के रूप में मानते हैं. यहाँ हम उनके प्रसिद्ध बाल उपन्यास "प्रिंस प्रिजियो" का संक्षिप्त कथा-सार दे रहे हैं. यह उपन्यास सन १८८९ में छपा था.\nएंड्रयू लैंग का निधन २० जुलाई, १९१२ को हुआ था.\nपंटोफिला की रानी ने बेटे को जन्म दिया तो वह उनके जीवन की सबसे बड़ी खुशी थी. क्योंकि विवाह के अनेक वर्ष बीत जाने के बाद ही राज्य के उत्तराधिकारी ने जन्म लिया था. उन दिनों भी आज की तरह परियां आकाश में रहती थीं, लेकिन किसी के बुलाने पर वे झट धरती पर उतर आया करती थीं. कोई प्रश्न कर सकता है कि तब आज परियां धरती पर उस तरह क्यों नहीं आतीं. हम उन्हें देख क्यों नहीं पाते?\nइसका उत्तर है उन दिनों लोग आम तौर पर परियों को सच मानते थे, इसलिए वे धरती के लोगों से निकट संबंध बनाए रखती थीं. अगर आज हम उन्हें नहीं देख पाते तो इसलिए कि ज्यादातर लोग परियों को कपोल कल्पना मानते हैं. इसलिए परियां भी हमसे दूर-दूर रहती हैं. वैसे वे आज भी रोज धरती पर उतरती हैं दुखियों की सहायता के लिए, लेकिन यह सब वे अदृश्य रहकर करती हैं.\nपंटोफिला के राजा की दादी थी सिंड्रेला. उसकी कहानी हम सभी जानते हैं. सिंड्रेला परी की मदद से ही रानी बन सकी थी. राजा परियों को सच मानता था इसलिए परियां भी उसके बुलाने पर आ जाती थीं. लेकिन रानी परियों को कल्पना मानती थी. इसलिए जब राजा ने बेटे के नामकरण समारोह में परियों को निमंत्रण देने की बात कही तो रानी झट बोली-"यह क्या मनगढंत बातें कर रहे हैं आप. परियां अगर होती भी हैं तो किस्से-कहानियों में."\nराजा जानता था रानी से बहस करना बेकार है. वह चुप रह गया. उसने चुपचाप परियों को निमंत्रण भेज दिया. परीलोक से परियां नवजात शिशु के लिए तरह-तरह के जादुई उपहार लेकर आईं . राजा ने परियों का स्वागत किया. लेकिन रानी ने तो जैसे परियों को देखकर भी नहीं देखा. परियों ने उपहार मेज पर रख दिए और चुपचाप चली गईं. रानी की इस उपेक्षा से एक परी नाराज हो गई. उसने राजा से कहा-"तुम्हारा बेटा दुनिया में सबसे ज्यादा चतुर होगा." राजा सोचता रह गया - परी ने उसके बेटे को वरदान दिया है या शाप."\nपरियों के जाने के बाद रानी ने उपहार देखे तो भुनभुना उठी - मेज पर रखा था एक छोटा सा बटुआ - उसमे तीन सिक्के थे, एक जोड़ी जूते, दो छोटी-छोटी टोपियां, जादुई जल से भरा एक पात्र और एक छोटा सा गलीचा. देखने में ये सभी चीजें अत्यंत साधारण लगीं रानी को. दूसरी तरफ बाहरी विशाल कक्ष में राजा के मंत्रियों और दरबारियों द्वारा लाए गए शानदार उपहार रखे थे. रानी ने परियों के लाये हुए उपहारों को कोने वाली कोठरी में रखवा दिया और फिर समारोह में व्यस्त हो गई.\nलड़के का नाम रखा गया राजकुमार प्रिजियो. उसके बाद रानी ने दो बेटों को और जन्म दिया. उनके नामे थे अल्फांसो और एनरिको. लेकिन प्रिजियो सबसे अलग था. वह छुटपन में ही ऐसी चतुराई भरी बातें कर्ता कि लोग दांतों तले उंगली दबाए देखते रह जाते. वह हर किसी को नई-नई बातें बताता. कभी-कभी अपने पिता से ऐसे प्रश्न पूछता कि उनके लिए उत्तर देना कठिन हो जाता. धीरे-धीरे सबको महसूस होने लगा जैसे प्रिजियो उनकी हंसी उड़ाता है. और तो और उसके पिता भी यही सोचने लगे. लोग प्रिजियो के सामने बोलने से भी घबराने लगे. मंत्री और दरबारी अंदर ही अंदर उससे चिढने लगे, क्योंकि दरबारी राजा से प्रिजियो की झूठी शिकायतें बार-बार वह उनकी गलतियाँ बताकर उन्हें लज्जित करता है तो न जाने राजा बनकर वह उनके साथ कैसा व्यवहार करेगा.\nदुष्ट मंत्री और दरबारी राजा से प्रिजियो की शिकायतें करने लगे. वे कहते-"महाराज, हो सकता है, प्रिजियो समय से पहले ही राज्य पर अधिकार करने की कोशिश करे. आप सावधान रहें."\nआखिर राजा भी सोचने लगे -"क्या प्रिजियो के स्थान पर उसके किसी छोटे भाई को युवराज बनाना चाहिए."\nउन्ही दिनों एक बड़ी समस्या उठ खड़ी हुई. राजधानी में एकाएक गर्मी बहुत बढ़ गई. फसलें झुलस गईं. पेड़ सूख गए, पानी ज़मीन में कहीं गहरे उतर गया. ऐसा तो पहले कभी नहीं हुआ था. पता चला, केवल राजधानी में ही नहीं सारे राज्य में गर्मी लगातार बढ़ती जा रही है. दूर-दूर से लोग सहायता मांगने राजा के पास आने लगे.\nपता चला, पहाड़ों के बीच एक गहरी घाटी में एक विचित्र पक्षी उड़ता दिखाई देता है. उसकी चोंच से धुआं निकलता है, पंखों से अंगारे झरते हैं - यह आफत उसी के कारण आई है. पहाड़ पर पेड़ झुलस कर काले पड़ गए हैं. वन्य जीव व परिंदे तो कब के मर चुके हैं. ऊँचे पहाड़ों से गिरने वाला झरना सूख गया है. लोगों ने कहा -"उस अग्निपक्षी को मारने से ही प्राण बच सकते हैं." राजा ने सोचा -"अगर वह भयानक पक्षी उड़ता हुआ राजधानी के ऊपर आ गया तब ओ न जाने क्या अनर्थ हो जाएगा.\nमंत्री ने राजा से कहा - "महाराज, राजकुमार प्रिजियो की चतुराई की परीक्षा लेनी चाहिए. क्यों न उसे ही अग्निपक्षी को मारने के लिए भेजा जाए." राजा ने कहा -"बुलाओ प्रिजियो को."\nप्रिजियो आया . उसने पिता का आदेश सुना. कुछ सोचा, फिर बोला -"पिताजी, मैंने ऐसे अनेक कथाएं पढ़ी हैं जिनमें सबसे छोटा बेटा ही दैत्य को मारता है. क्यों न आप एनरिको को अग्निपक्षी से लड़ने के लिए भेजें. मेरा मन कहता है, अभी मुझे नहीं जाना चाहिए." वैसे भी अग्निपक्षी केवल कल्पना ही है."\nराजा ने कहा -"तुम कायर हो, मैं तुम्हें राजपाट नहीं दूंगा." राजा के कहने पर एनरिको को अग्निपक्षी से युद्ध करके उसे मारने के लिए भेजा आया. एनरिको गया, लेकिन कभी लौटकर नहीं आया.\nराजा फूट-फूटकर रोया. सबने कहा -प्रिजियो स्वार्थी है, कायर है. राजा ने कहा -"प्रिजियो, अब तुम्हें जाना है. पर उसने कहा -"पिताजी अल्फांसो से कही. अगर वह नहीं मार सका तब मैं जाऊंगा. मैं आपसे फिर कहता हूं, अग्निपक्षी एक कपोल कल्पना है."\nराजा ने कहा -"तुम मेरे बेटे नहीं, मेरे शत्रु हो. अब मैं तुम्हारे साथ नहीं रह सकता." इसके बाद राजा ने अल्फांसो को अग्निपक्षी से लड़ने भेजा, पर वह भी लौटकर नहीं आया.\nराजा ने घोषणा करा दी-"प्रिजियो आज से मेरा बेटा नहीं रहा." इसके बाद राजा उस नगर को छोड़कर पास के दूसरे नगर में चले गए. उनके साथ रानी, मंत्री,दरबारी, राजधानी के सब बड़े व्यापारी और महल के नौकर चाकर, सब चले गए. राजा के आदेश पर राजमहल को पूरी तरह खाली कर दिया गया. बच गए मुठ्ठी भर साधारण जन और विशाल महल में अकेला राजकुमार प्रिजियो.\nप्रिजियो ने देखा महल में न खाने को भोजन था, न पहनने को कपडे. उसके पिता ने नाराज हो कर प्रिजियो को महल में भूखों मरने को छोड दिया था. प्रिजियो विशाल राजमहल के हर कमरे में देखता फिरा, पर कहीं कुछ नहीं था. आखिर भटकता हुआ वह एक छोटी-सी अँधेरी कोठरी में पहुंचा. वहाँ उसे कुछ चीजें पड़ी मिलीं. सब पर धूल जमी थी. ये परियों के वही उपहार थे जिन्हें रानी ने उस कमरे में फेंक दिया था.\nप्रिजियो ने सोच -"चलो कुछ तो मिला." वह उन चीजों को उठा-उठाकर देखने लगा. उसने जूते उठाए और पैरों में पहन लिए. एक टोपी सिर पर लगा ली. बटुवे में तीन सिक्के देखकर वह हंस पड़ा. उसकी समझ में न आया कि ये चीजें वहाँ कौन लाया होगा. प्रिजियो कमरे से बाहर निकल आया. उसे जोरों की भूख लग रही थी, लेकिन महल में तो खाने को एक दाना भी नहीं था. एक बार मन में आया कि वह नगर में चला जाए, वहां कुछ न कुछ तो मिल ही जाएगा पेट भरने के लिए. फिर सोचा-क्या यह ठीक रहेगा! क्या इस तरह उसके पिता की बदनामी नहीं होगी. लोग कहेंगे - देखो-देखो कैसा अन्यायी राजा है, जो अपने युवराज बेटे को भूखों मरने के लिए छोड़ गया है.\nप्रिजियो को याद आ रहा था वः पिछले वर्ष ग्ल्कस्टिन नगर में घूमने गया था. वेश बदलकर. उसने वहाँ एक भोजनालय में स्वादिष्ट भोजन किया था, आम लोगों के बीच बैठकर. वाह, कितना मजा आया था. काश, इस समय भी कुछ वैसा ही खाने को मिल जाए तो..." वह सोच रहा था, और तभी उसने देखा, वह उसी भोजनालय के सामने खड़ा था, जिसके बारे में उसने सोचा था.\nवह चकित रह गया कि वहाँ कैसे आ गया. असल में प्रिजियो के पैरों में परी लोक से आए इच्छा-जूते थे. वे पल भर में पहनने वाले को कहीं भी पहुंचा सकते थे. लेकिन प्रिजियो भला इसे क्यों मानता. अपनी मां की ऐसे बातें सुन-सुनकर ही वह बड़ा हुआ था कि जादू नहीं होता. परियां तो बस कहानियों में ही होती है इसलिए प्रिजियो भी परियों पर विश्वास नहीं करता था.\nप्रिजियो बड़बड़ाया -"क्या मैं सपना देख रहा हूं." जो कुछ वह देख रहा था, उस पर प्रिजियो को विश्वास नहीं हो रहा था. लेकिन सच में तो यह परियों के उपहारों काही चमत्कार था. क्योंकि उसने जादुई जूते पहन रखे थे जो पहनने वाले को इच्छानुसर पल भर में कहीं से कहीं ले जा सकते थे.\nतभी प्रिजियो नीचे झुका और जादुई टोपी उसके सिर से गिर गई. तुरंत भोजनालय में शोर मच गया - अरे देखो! हमारे बड़े राजकुमार लोग घबराते हुए राजकुमार के सामने झुकने लगे. यह देखकर राजकुमार को अजीब लगा, क्योंकि वह तो काफी देर से भोजनालय में खड़ा था. लेकिन तब किसी ने उसकी ओर ध्यान नहीं दिया, फिर एकाएक सिर से टोपी गिरते ही लोग उसका\nनाम पुकारने लगे थे. तो क्या टोपी में कुछ जादू था? या फिर उन जूतों में जो सोचते ही उसे वहां ले आए थे?\nराजकुमार प्रिजियो ने फिर से टोपी पहन ली. इसके बाद भोजनालय में मौजूद लोगों के चकित स्वर सुनाई देने लगे -"अरे, राजकुमार एकाएक कहां गायब हो गए? अभी-अभी तो वह यहीं थे. यह क्या हुआ!\nराजकुमार प्रिजियो स्वयं चकित था, लेकिन वह इतनी आसानी से चमत्कार वाली बात मानने को तैयार नहीं था. उसने सोचा -"काश, मैं इस समय मां के पास होता, तो उनसे सलाह ले पाता कि यह क्या चक्कर है. शायद वह कुछ बता सकें."\nलेकिन प्रिजियो जानता था कि उसकी मां नए नगर की राजमहल में मौजूद थीं, जहां उसके जाने पर रोक थी. हालांकि रानी मां अपने बेटे से बहुत प्यार करती थीं, लेकिन प्रिजियो के अजीब विचारों ने उसके पिता को बहुत ही नाराज कर दिया था.लेकिन अगले ही पल प्रिजियो ने एक कमरे में बैठी आंसू बहती अपनी मां को देखा. वह सुबकती हुई कह रही थी -"पता नहीं महल में प्रिजियो का क्या हाल होगा? काश मैं उसकी कुछ मदद कर सकती." और फिर रानी की सिसकियाँ हवा में गूंजने लगीं."\nतभी प्रिजियों ने सिर से टोपी उतार ली और फिर रानी आश्चर्य से चीख उठी -"प्रिजियो, तुम कहां थे, कब आ गए! क्या तुम्हें किसी ने नहीं रोका?" और अगले ही पल मां ने बेटे को गले से लगा लिया.\nतब प्रिजियो ने मां को पूरी घटनाएं कह सुनाईं उसने कहा -माँ, मैं चाहता हूं तुम इन विचित्र घटनाओं के बारे में मुझे बताओ. क्या जो कुछ घट रहा है, वह सपना है या सच?"\nतब प्रिजियो की मां ने भी जादुई टोपी लगाकर शीशे में देखा तो वह स्वयं को नहीं देख पाई. उसने कई बार जादुई टोपी को उतारा और पहनकर देखा और हर बार गहरे आश्चर्य में डूब गई.\nजो कुछ हो रहा था, वह विचित्र और विश्वास करने लायक नहीं था, लेकिन फिर भी वह सच था, इस बात से रानी इनकार नहीं कर सकती थी.\nपूछने पर उसने प्रिजियो को उसके जन्म के बाद वाली घटना बता दी और माना कि प्रिजियो को महल की पुरानी कोठरी में जो चीजें मिली थीं, उन्हें उसने स्वयं ही कोठरी में बेकार की वस्तुएँ मानकर फेंक दिया था. और फिर उस बारे में सब कुछ भूल गई.\nइसके बाद प्रिजियो अपनी मां के साथ काफी समय तक इस बारे में विचार करता रहा. आखिर रानी ने हिचकिचाते हुए कहा-"बेटा प्रिजियो, आज मुझे पहली बार लग रहा है कि शायद परियां एकदम कपोल कल्पना नहीं है. हो सकता है उनके अस्तित्व भी हो."\nप्रिजियो ने कहा-"मां में भी यही सोचता हूं कि हम दुनिया के सारे रहस्यों के बारे में नहीं जानते. अन्यथा इन जादुई जूतों और अद्रश्य कर देने वाली टोपी के बारे में तुम क्या कहोगी."\nरानी मां ने कहा -"बेटा, अगर यह बात सच हो तब तो अग्निपक्षी का होना भी संभव है और..." इसके बाद रानी चुप हो गई. वह अग्निपक्षी को मारने गए अपने दोनों छोटे बेटों के बारे में सोच रही थी जो अब तक लौटकर नहीं आए थे.और स्वयं प्रिजियो भी वही बात सोच रहा था-क्या मैंने जानबूझकर अपने दोनों भाइयों को मौत के मुंह में भेज दिया. आखिर क्यों? वह एकाएक बोला -"माँ, मैं अल्फांसो और एनरिको की खोज में जाना चाहता हूं.\n"हां, अगर परियों के उपहार जादुई हैं तो फिर अग्निपक्षी भी सच हो सकता है." रानी ने उदास स्वर में कहा -"न जाने मेरे दोनों बेटों का क्या हाल होगा."\n"माँ, मैं अग्निपक्षी की खोज में जा रहा हूं- और दोनों छोटे भाइयों की भी खोज करूँगा. मुझे आशीर्वाद दो माँ. कहकर प्रिजियो ने मां से विदा ली. उसने जादुई टोपी सिर पर लगा रखी थी और पैरों में विशेष जूते थे जो इच्छा करते ही व्यक्ति को मनचाही जगह पहुंचा सकते थे.\nकुछ देर बाद राजकुमार प्रिजियो एक पहाड़ी के शिखर पर खड़ा था. नीचे घाटी भयानक अग्निकुंड बनी हुई थी. उसी अग्निकुंड के ऊपर अग्निपक्षी उड़ रहा था. उसके विशाल पंखों से अंगारे झर रहे थे, चोंच से लपटें और धुआं उठ रहा था. हवा में गरम लहरें उठ रही थीं. दूर-दूर तक हरियाली का नाम निशाँ नहीं था.\nप्रिजियो समझ गया था कि अग्निपक्षी के सामने कोई टिक नहीं सकता. "तब मुझे क्या करना चाहिए?" इसी सोच में डूबा हुआ राजकुमार प्रिजियो परेशान हो उठा. वह जादुई जूतों के सहारे हवा में ऊंचा उठ गया. उसके कानों में एक विचित्र शब्द गूंज रहा था -"रमोरा-रमोरा."\n"यह रमोरा कौन है, कहां है. मैं उसे देखना चाहता हूं." राजकुमार प्रिजियों ने जैसे यह खुद से कहा. और अगले ही पल वह एक ऊँचे पर्वत पर खड़ा था-वहां भयानक ठण्ड थी. सब तरफ जमीन बर्फ से ढंकी थी. गुफाओं से एक आवाज आ रही थी-"अग्निपक्षी. मैं रमोरा हूं -हिम दानव! मैं उसकी आग को जमा दूंगा, उसे समाप्त कर दूंगा.\nप्रिजियो के होंठों पर एक मुस्कान आ गई. वह सोचने लगा-अगर हिम दानव रमोरा और अग्निपक्षी आपस में भिड़ जाएं तो शायद...उसने जोर से कहा-"हिम दानव रमोरा. अग्निपक्षी ने कहा है-तुम उससे डरते हो. अगर वह आ गया तो तुम पिघलकर बह जाओगे."\n"आने दो अग्निपक्षी को. एक गुफा में उसकी समाधि बन जाएगी." रमोरा की आवाज आई.\n"अग्निपक्षी आ रहा है. युद्ध को तैयार हो जाओ." प्रिजियो ने कहा.\n"तुम कौन हो मुझे दिखाई क्यों नहीं देते?" रमोरा की ठंडी आवाज आई. जब हिम दानव बोलता तो भयानक तूफानी हवा बहने लगती थी और फिर हिमपात होने लगता.\nप्रिजियो ने हिम दानव की बात का कोई जवाब नहीं दिया. वह अदृश्य रहकर अग्निपक्षी वाली घाटी के ऊपर पर्वत शिखर पर जा खड़ा हुआ उसने जोर से कहा -"अग्निपक्षी सुनो! पहाड़ों के पार हिम दानव रमोरा लड़ने को तैयार है. लेकिन तुम उसका कुछ नहीं बिगाड़ सकोगे. वह तुम्हारी ज्वालाएँ बुझाकर तुम्हे हिम में बदल देगा."\nप्रिजियो की इस बात ने अग्निपक्षी को उत्तेजित कर दिया. वह आग की घाटी से ऊपर उठा, और अपने विशाल पंखों को झटकारा तो दूर-दूर तक अंगारे बिखर गए. सब तरफ धुआं फ़ैल गया. गरम हवा बहने लगी. फिर अग्निपक्षी हिम में ढंके पर्वत शिखरों की तरफ उड़ चला. आकाश से अंगारे बरस रहे थे. झुलसाने वाली तेज हवा बह रही थी.\nप्रिजियो अदृश्य रहकर अग्निपक्षी और हिम दानव की लड़ाई देखने लगा-अग्निपक्षी की गर्मी से हिम दानव पिघलने लगा. पर्वत शिखरों पर जमी बर्फ पिघलकर बहने लगी. अग्निपक्षी की गर्मी से हिम दानव पिघलने लगा. पर्वत शिखरों पर जमी बर्फ पिघलकर बहने लगी. अग्निपक्षी की गर्मी से हिम दानव की देह पिघलने लगी थी.\nलेकिन यह तो लड़ाई की शुरुआत थी. एकाएक हिम दानव ऊपर उछला -"आकाश में जैसे बर्फ की चादर तन गई. अग्निपक्षी के पंखों से झरते अंगारे बुझ कर काली-काली चट्टानों की तरह नीचे गिरने लगे - उसकी चोंच से निकलने वाली आग की लपटें बुझने लगीं.\n"अग्निपक्षी, मरने को तैयार हो जा. अब तू अग्निपक्षी नहीं, हिम पक्षी बन जाएगा." रमोरा की आवाज गूंजी और अग्निपक्षी थककर आकाश से नीचे गिरने लगा. उसके पंखों पर हिमकन जमते जा रहे थे. तभी अग्निपक्षी ने अपने पंख झटकारे. सब तरफ अंगारों की बौछार होने लगी-उसके पंखों पर जमती बर्फ पिघलकर बूंदों के रूप में नीचे गिरने लगी. "मैं जीत गया." अग्निपक्षी ने कहा.\n"नहीं, अभी नहीं..." हिम दानव ने कहा और फिर से ठंडी हवा बह चली. बर्फ का पिघलना रुक गया. जगह-जगह बर्फ दोवारा जमने लगे. ऐसा कई बार कभी लगा कि अग्निपक्षी हिम दानव\nको पिघलाकर समाप्त कर देगा, तो कभी ऐसा मालूम दिया कि हिम दानव ने अग्निपक्षी को हिम पक्षी में बदल दिया.\nलड़ाई चलती रही -अग्निपक्षी और हिम दानव दोनों ही थकते चले गए फिर अग्निपक्षी थककर चट्टानों पर जा गिरा.\nआग का फब्बारा सा छूटा, सब तरफ अंगारे बिखरे और फिर बुझ गए. अग्निपक्षी मर गया था. लेकिन हिम दानव भी नहीं बच सका. दोनों ने एक दूसरे का काम तमाम कर दिया था. आज भी उस युद्ध के अवशेष दो पहाडियों पर मौजूद हैं. एक पहाड़ पर हिम का विशाल पक्षी बना हुआ है-वही है अग्निपक्षी जिसका शरीर बर्फ बन गया है. पास में ही एक झील है. यह पहले हिम दानव था जो अग्निपक्षी की गर्मी से पिघलकर पानी की झील में बदल गया.\nअब मौसम एकाएक ठीक हो गया था-न बहुत गर्मी थी, न ज्यादा ठण्ड, अग्निपक्षी और हिम दानव रमोरा दोनों का आतंक समाप्त हो चुका था. लेकिन अभी राजकुमार प्रिजियो का असली काम पूरा नहीं हुआ था. क्योंकि अभी एनरिको और अल्फांसों को ढूँढना बाकी था. आखिर प्रिजियो के दोनों छोटे भाई कहां थे?\nपहले प्रिजियो ने दोनों को हिम दानव वाले क्षेत्र में ढूँढा. वहां सब तरफ बर्फ की चादर बिछी थी. उसे कैसा भी कोई संकेत नहीं मिला और फिर वह अग्निपक्षी वाली घाटी के पास आया, जहां अब पहले जितनी भयानक गर्मी नहीं थी. घाटी में जलती आग कब की बुझ चुकी थी.\nवहीँ पहाड़ी पर एक जगह उसे राख की दो ढेरियाँ पास-पास दिखाई दीं. हर ढेर के पास एक तलवार जमीन पर पड़ी थी. प्रिजियो ने तलवारें उठाईं तो उन पर एनरिको और अल्फांसो के नाम खुदे दिखाई दिए. वह समझ गया कि उसके दोनों भाई अग्निपक्षी के पास पहुंचकर राख के ढेर में बदल गए थे. अब इसमें कोई संदेह नहीं था.\nप्रिजियो ने अपने थैले से जल का पात्र निकला जो उसे महल की कोठरी में मिला था. उसने जल की कुछ बूँदें बारी-बारी से राख की दोनों ढेरियों पर डाल दीं. जैसे चमत्कार हुआ. राख की ढेरियाँ गायब हो गई. वहां एनरिको और अल्फांसो खड़े नजर आने लगे. तीनों भाई गले मिले.\nएनरिको और अल्फांसो के साथ प्रिजियो नए नगर में आ गया. लेकिन महल में नहीं गया. उसने अल्फांसो और एनरिको को पूरी बात बता दी. कहा - "पिताजी मुझसे नाराज हैं. मैं वहीं जा रहा हूं जहां उन्होंने मुझे अकेला छोड़ा था." फिर प्रिजियो राजधानी के सुनसान महल में चला गया. उसने जादुई टोपी और जूते उतारे और उसी कोठरी में रख दिए जहां से उन्हें उठाया था.\nअब तक प्रिजियो बहुत थक चुका था. वह अपने कमरे में पलंग पर जा लेटा और गहरी नींद में डूब गया.\nउधर एनरिको और अल्फांसो को जीवित लौटा देख, राजा और रानी बहुत प्रसन्न हुए. उन्हें पता चल गया कि वह चमत्कार प्रिजियो ने ही किया था. उसी क्षण राजा ने राजधानी लौटने का आदेश दिया. सबसे पहले राजा-रानी एनरिको और अल्फांसो के साथ राजधानी लौट आए.\nराजा ने कमरे में प्रिजियो को सोते हुए देखा तो सिरहाने बैठकर उसके माथे पर हाथ फिराने लगा. राजा ने कहा-"प्रिजियो मेरे बेटे, मुझे माफ कर दो. रानी भी वहां खड़ी आंसू बहा रही थी."\nतभी प्रिजियो की नीद टूट गई. वह हडबडाकर उठा. उसने कहा -"पिताजी, क्या बात है? आप सब यहाँ क्यों खड़े हैं? और मां क्यों रो रही है?"\nराजा ने कहा -"बेटा, तुम अपने दोनों भाइयों को मौत के मुंह से लौटा लाए हो..."\nसुनकर प्रिजियो जोर से हंसा. उसने कहा -"पिताजी, आप सुबह-सुबह यह क्या कहानी सुना रहे हैं मुझे?"\nउन्होंने सच कहा था - उसी पल राजा-रानी, स्वयं प्रिजियो, एनरिको, अल्फांसो पुराणी सब बातें भूल गए. किसी को पिछला कुछ यद् न रहा. सब को लगा कि वे अभी भरपूर नीद लेकर उठे हैं.\nलेकिन वे खुश थे. वहाँ नहीं थे. न जाने उन्हें कौन ले गया था.\nपता नहीं परियां हैं या नहीं, पर उनकी कहानियां तो आज भी हम सभी कहते-सुनते हैं.\n-रूपांतर प्रस्तुति : देवेन्द्र कुमार : रमेश तैलंग\nchitra saujanya: google search\nPosted by रमेश तैलंग at 10:18 PM2comments:\nLabels: एंड्रयू लैंग, देवेन्द्र कुमार, प्रिंस प्रिजियो, रमेश तैलंग\nपिछली बार इस ब्लॉग पर आपने डॉक्टर प्रताप सहगल का बाल नाटक -अंकुर पढ़ा. इस बार प्रस्तुत है हिंदी के सुप्रसिद्ध बाल साहित्यकार डॉक्टर प्रकाश मनु का हास्य बाल नाटक - पप्पू बन गया दादा जी!\nबच्चों में बड़ों की नक़ल करने की नैसर्गिक प्रतिभा होती है और ऐसा करते हुए वे न केवल पूरे परिवार का स्वस्थ मनोरंजन करते हैं वल्कि इस माध्यम से वे अपनी दमित इच्छाओं की पूर्ति करने का रास्ता भी खोज लेते हैं. पर नाटक तो नाटक ही होता है, पटाक्षेप हुआ नहीं कि फिर वही ढाक के तीन पात.अच्छे बाल नाटकों का हिंदी में अभी भी काफी अभाव है और इस जेनर में जो अपना सार्थक अवदान दे रहें हैं उनमे प्रकाश मनु का नाम उल्लेखनीय है. उनके बाल नाटकों की चार पुस्तकें हाल में ही डायमंड बुक्स से प्रकाशित हो कर आई हैं. तो लीजिए, यहाँ प्रस्तुत है उनका हास्य बाल नाटक -पप्पू बन गया दादा जी!\nपप्पू बन गया दादा जी!\nपप्पू की मम्मी\nपप्पू के पापा\n(एक दिन पप्पू बैठा-बैठा पढ़ रहा था, तभी उसे कमरे के कोने में राखी दादा जी की छड़ी दिखाई दे गई)\nपप्पू: (खुश होकर) अरे वाह, अब आएगा मजा. दादाजी अक्सर इस छड़ी से हम बच्चों को धमकाते हैं. आज ज़रा इस छड़ी से हम भी कुछ कमाल करें तो बन जाएगी बात.\n(पप्पू दौड़ा-दौड़ा गया, झट दादा जी की छड़ी उठा लाया . फिर उसे हाथ में पकड़कर बड़े रोब से सामने वाले कमरे की आरामकुर्सी पर बैठ गया. पास में ही मेज पर रखा दादा जी का चश्मा भी उसने उठाकर पहन लिया)\nपप्पू: (हवा में हाथ लहराकर) अरे वाह, मैं तो सचमुच दादा जी बन गया! एकदम दादाजी बन गया! ...क्या बात है, हा-हा-हा!\nपप्पू: (थोड़ी देर बाद अपने आप से) पर भाई, अभी एक कमी है - अखबार! दादा जी को तो जब भी देखो, चश्मा लगाए अखबार पढते नज़र आते हैं. भला बगैर अखबार के मैं दादा जी कैसे लगूंगा?\n(पप्पू कुछ देर सोचता है. फिर एकाएक हवा में चुटकी बजाते हुए उठा...)\nपप्पू: (हंसकर) चलो इसका भी कुछ इंतजाम करते हैं,\n(पप्पू दौड़ा-दौड़ा गया, ड्राइंगरूम से अखबार उठा लाया. फिर आरामकुर्सी पर बड़ी शान से बैठकर अखवार पढ़ने लगा)\n(थोड़ी देर बाद सोना दीदी आई. पप्पू को देखकर हैरान हो गई)\nसोना दीदी: (अचरज के मारे आँखें फैलाकर) अरे वाह, पप्पू, वाह! तेरे भी क्या ठाट हैं.\nपप्पू: (दिखावटी गुस्से से) क्या पप्पू-पप्पू कर रही हो, दादा जी नहीं कह सकती? पता नहीं क्या हो गया है आजकल के बच्चों को? मैनर्स तक नहीं हैं, मैनर्स तक. ये बच्चे क्या करेंगे पढ़-लिखकर?...राम-राम हे राम. मेरा तो दिल दुखी हो गया इन बच्चों को देखकर. ये बड़े होकर क्या करेंगे? बहू, ओ बहू, कुछ इन बच्चों को अच्छी सीख भी देती हो या बस यों ही...?\n(सोना दीदी का हँसते-हँसते बुरा हाल था. वह दौडी-दौडी गई, मम्मी को बुला लाई. मम्मी भी हैरान...)\nमम्मी: (मुस्कराते हुए) यह क्या पप्पू? क्या किसी नाटक की तैयारी है?\nपप्पू: (बिलकुल दादा जी वाले स्टाइल में, आवाज को थोडा भारी बनाकर) अरे बहू, तंग न किया करो. मैंने बोल दिया ना, अभी खाना नहीं खाना, अखबार पढ़ रहा हूं. हां, चाहो तो जरा सा दूध और साबूदाने की खिचड़ी दे दो! खिचड़ी अभी गरम गरम बनाई है न? कहीं ज्यादा नमक तो नहीं डाल दिया? कई बार तो बहू, तुम भी...! खैर जाओ. मुझे अखबार पढ़ना है.\nमम्मी: (गुस्से में) ओ पप्पू, अब नाटक बंद कर. अभी दादा जी आएँगे, तो खूब खबर लेंगे.\nपप्पू: (उसी अदा से) बहू, बोल दिया न, मेरा सिर न खाओ. वैसे ही मैं परेशान हूं. उफ़, आजकल के ये बच्चे...! और ऊपर से ये बहुएं! किसी को चिंता ही नहीं है.\nपप्पू की मम्मी: चल, तेरे पापा को भेजती हूं. आकार तुझे सीधा करेंगे.\n(इतने में दादा जी भी आ गए. वे नहाने गए थे. लौटकर आए तो पप्पू का स्वांग देखकर दंग रह गए.)\nदादा जी: (मनुहार करते हुए) मेरे प्यारे पप्पू, ला मेरी छड़ी, ला मेरा चश्मा, जरा मंडी हो आऊँ.\nपप्पू: ओह, कर दिया न मूड खराब! भाई मुन्ने, यह पांच रुपये का सिक्का ले जा, बाजार से टाफियां-वाफियाँ ले लेना. देख नहीं रहा, कितनी जरूरी खबर है. प्राइम मिनिस्टर ने बोल दिया है, हमें देश का चौतरफा विकास करना है. कितनी जरूरी खबर है और ऊपर से...जा भाई मुन्ने, जा. बाहर जाकर खेल.\n(कहकर पप्पू फिर अखबार पढ़ने वाले पोज में आ गया)\nदादा जी : गुस्से में आकार) ठहर, अभी निकालता हूं तेरी जरूरी खबर! ला, दे मेरी छड़ी और चश्मा.\n(पप्पू अभी कुछ और कहने वाला था कि इतने में पापा आ गए. मम्मी ने वाकई उनके पास जाकर शिकायत कर दी थी.)\nपापा: (रोबदार आवाज में) ओ पप्पू, यह क्या नाटक हो रहा है? तू दादा को क्यों तंग कर रहा है?\n(पापा की कड़क आवाज सुनी तो पप्पू के होश फाख्ता हो गए. झटपट मेज पर चश्मा और छड़ी रखकर बाहर दौड गया.)\n(कुछ देर बाद पप्पू धीरे-धीरे संभल-संभलकर कदम रखता और चोकन्ने होकर आसपास की खबर लेता घर आया. लौटकर आया तो देखा, दादा जी चश्मा पहने अखबार पढ़ रहे हैं. पास में छड़ी रखी है. और मूड बढ़िया है.)\nपप्पू: (धीरे से चलकर दादा जी की कुर्सी के पास खड़ा होकर) सॉरी दादा जी, मै नाटक कर रहा था. आपने बुरा तो नहीं माना?\nदादा जी: (हँसते हुए) कुछ भी कहो, टू एक्टिंग में उस्ताद है पप्पू! पांच साल के मुन्ने से लेकर सत्तर साल तक के बुड्ढे तक का रोल खूब बढ़िया कर सकता है.\nपप्पू: (अविश्वास से) सच्ची दादा जी , सच्ची?\nदादा जी: (उत्फुल्ल मुद्रा में) हां, सच्ची!\n(कहकर दादा पप्पू की पीठ थपथपाते हुए जोर से हँस पड़ते हैं. हँसते-हँसते दादा जी की मूंछे अजब ढंग से फडफडाने लगती हैं.)\nपप्पू: (अपने आप से) तो इसका मतलब, दादा जी खुश हैं, बहुत खुश!\nपप्पू: (चेहरे पर खुशी की चमक) अरे वाह, फिर तो मैं पास हो गया!\n(कहकर पप्पू उछल पड़ा. फिर हँसते-हँसते मम्मी को यह बताने के लिए दौड पड़ा.)\nपर्दा गिरता है.\nPosted by रमेश तैलंग at 10:24 PM3comments:\nLabels: डायमंड बुक्स, प्रकाश मनु, हास्य बाल नाटक\nविश्व बाल साहित्य की श्रृंखला में अगली कड़ी है एंड्रयू लैंग की क्लासिक रचना प्रिंस प्रिजियो. बाल/किशोर पाठकों के लिए इसका हिंदी रूपांतर शीघ्र nanikichiththiyan.blogspot.com तथा vishwabalsahitya.wordpress.com पर प्रकाशित होगा. बस, थोड़ी-सी प्रतीक्षा कीजिए अगले रविवार तक.....\nPosted by रमेश तैलंग at 9:39 PM 1 comment:\nइस ब्लॉग का अवलोकन करने के लिए आपका आभार\nआप इस ब्लॉग का देश/विदेश की अनेक जगहों से अवलोकन कर रहे हैं इसके लिए हम आपके ह्रदय से आभारी हैं. हमारा निवेदन है कि इस ब्लॉग की रचना सामग्री पर अपने विचारों/सुझावों से भी हमें अवगत कराएं ताकि हम इसे और भी बेहतर और समृद्ध बना सकें.\nPosted by रमेश तैलंग at 6:21 AM No comments:\n[डॉक्टर प्रताप सहगल हमारे समय के सुप्रसिद्ध लेखक, कवि, नाटककार, शिक्षाविद और आलोचक हैं. वे अनेक विधाओं में निरंतर रचनारत हैं.मेरे लिए व्यक्तिगत रूप से यह प्रसन्नता की बात है कि उन्होंने अपने लेखन के दायरे से बच्चों को अछूता नहीं रखा है. उनकी बाल-नाटकों की पुस्तक " छू मंतर" से लिया गया एक लघु नाटक अंकुर यहाँ पुनर्प्रकाशित करने का मोह मैं नहीं छोड़ पा रहा हूँ. इसके कई कारण हैं: भगतसिंह जैसे महान व्यक्तित्व के बचपन एवं उनके देशप्रेम से जुड़ा रोमांचक कथ्य, देशकाल और पात्रों के अनुरूप प्रयुक्त बोलचाल की भाषा, और भागाँ वाले पुत्तर भगतसिंह के जन्मोत्सव पर पंजाब की पंजाबियत को साकार करने वाला जीवंत गीत -"पुत जम्याँ भागां वाला/पतासे मैं बन्डदी फिरां". आजादी की नई वर्षगाँठ अगले महीने आ रही है. आशा है इस पुनीत अवसर पर बच्चे/बड़े इस रोचक नाटक को पढकर/मंचित कर देश के इस अमर शहीद को सामूहिक स्मरणांजलि भेंट कर सकेंगे.]\nबाल भगत सिंह\nसमय: २७ सितम्बर, १९०७ :: स्थान : बंगा (लायलपुर)\n(मंच पर एकदम अँधेरा. धीरे-धीरे एक प्रकाश -वृत्त मंच के पीछे वाली दीवार पर फैलता है. उसी पर २७ सितम्बर और स्थान बंगा लिखा है. कुछ क्षणों के अंतराल के बाद नेपथ्य से पंजाबी लोकधुन उभरती है. ढोलक पर तेज थाप, जो धीरे-धीरे मंद पड़ती है.)\nस्त्री-स्वर : वधाई होवे.\nदूसरा स्त्री-स्वर: तुसी वधो.\n(ढोलक पर थाप)\nस्त्री-स्वर: लै भैणे, चंगी खबर आई आ.\nदूसरा स्त्री-स्वर: बोल वी.\nपहला स्वर: किशन सिंह दी ज़मानत मंजूर हो गई, आ ते नाले स्वर्णसिंह दी वी, दोवें पुजदे ही होणगे.\nदूसरा स्वर: वाहे गुरु दी मेहर ए !\nपहला स्वर: मांडले तों तार आई आ.\nदूसरा स्वर: की?\nपहला स्वर: अजीतसिंह दी रिहाई.\nबूढा स्त्री-स्वर: बाबाजी दी मेहर होई ए - मेरे तिन्नो पुतर छूट गए-पुतर भागां वाला ए.\n(ढोलक की थाप के साथ कुछ स्त्रियाँ मंच के बीचोबीच आकार बैठ जाती हैं और प्रकाश उन पर केंद्रित हो जाता है. एक औरत ढोलक घुटने के नीचे दबाकर बैठ जाती है, दूसरी चम्मच लेकर ढोलक के फ्रेम पर मारने लगती है. गीत के स्वर उठते हैं:)\nपुत जम्याँ भागां वाला\nपतासे मैं बन्डदी फिरां\nइक पतासा चाचे खादा -इक पतासा चाचे खादा\nजंग लई औ' तैयार फिरंगियाँ नूँ मारे गबरू\nइक पतासा प्यो ने खादा-इक पतासा प्यो ने खादा\nजिंदड़ी देश तों वारे ते वैरियाँ ने भन्ने पासे\nपतासे मैं बन्डदी फिरां.\n(गायन में एक स्त्री-नाचने लगती है. तालियाँ बजाकर शेष उसका साथ देती हैं. धीरे-धीरे गीत मंद होता है.)\n(समवेत गान गाती मण्डली मंच के अगर भाग पर आती है. गीत के दौरान मंच के एक भाग पर दृश्य उभरते हैं, बदलते हैं और लोप हो जाते हैं.)\nकैसा था भगतसिंह - कहो कैसा था भगतसिंह\nदेखने में हमें तुम्हीं जैसा था भगतसिंह\nउसके बदन की मिटटी का कुछ रंग और था\nसोचने का, ठोकने का ढंग और था\nऐसा नहीं, वैसा नहीं, जैसा भी था वह\nवैसा था भगतसिंह\nवैसा था भगत सिंह\nसत्ताईस सितम्बर ने नौ बार दोहराया\nइस दिन पिता के संग बेटा खेत में आया\nखेत में मिलने किशनसिंह को\nआ पहुंचे नंदकिशोर\nवे देखते हैं क्या\nज़रा कीजिएगा गौर\nमिट्टी की कुछ ढेरियाँ\nउनके इर्द-गिर्द भगत\nलगा रहा है फेरियां\nहर ढेरी पर सजा-सजाकर\nगाड रहा है तिनका\nसोचते थे जो\nवही सब सोचता था\nबेटा था वह जिनका\nकुछ देर तों देखा गौर से\nफिर पूछा नंदकिशोर ने\nतुम्हारा नाम क्या बेटा, तुम्हारा नाम क्या है?\nमेरा नाम भगतसिंह, मेरा नाम भगत सिंह!\nक्या कर रहे हो तुम यहाँ, क्या कर रहे हो?\nफसल की यह तैयारी है बंदूकों की\nहां जी हां, बंदूकें ! हां जी हां, बंदूकें!\nबंदूकों का क्या काम\nतुम्हारे लिए है बच्चे?अब तों बंदूकें सिर्फ मेरे काम आएँगी.\nदेश की आज़ादी के लिए गज़ब ढाएंगी\nचाचा अजीतबंदूकों की कमी है\nजकड़ी गई माता की आँखों में नमी है\nमैं कर रहा हूँ काम अपना देश के लिए\nयह बंदूकें दन दनाएं देश के लिए\nमाँ का लाडला बड़ा न्यारा था भगतसिंहसिंह\nप्यारा था भगतसिंह, बड़ा प्यारा था भगतसिंह\n(गायन मण्डली अपना स्थान ग्रहण करती है)\nसमय: अप्रैल १९१९ स्थान: भगतसिंह का घर\n(भगतसिंह की माँ विद्यावती एक ओर बेठी डाल बीन रही है. बाल भगतसिंह आता है और चुपचाप माँ के पास बैठ जाता है.)\nविद्यावती: कित्थों आ रयां?\nविद्यावती: (हैरानी से) अमृतसरों ...कल्ला गुरूद्वारे गया सैं?\nभगतसिंह: नईं ...जलियावाले बाग.\nविद्यावती: (थोडा चौंककर) ओत्थे? कादे वास्ते?\nभगतसिंह: ऐना गोरे वैरियाँ ने हजारां बंदे मार छड्डे ने!\nविद्यावती: तू अजे पढ़ाई वल ध्यान रख!\nभगतसिंह: (एक शीशी जेब से निकालकर मान को दिखाता है. शीशी में लाल मिट्टी भरी है.) ए वेख माँ, ए ओना बहादरां दी मिटटी, जेडे ओत्थे शहीद हो गए..माँ, ओनां राह चलदे लोकां नूँ मारया , घसीटया , ओनां दा सामान खो लया ..ऐना फिरंगियाँ नूँ मैं छड्डागा नईं माँ!\nविद्यावती: (उठकर एक सेब लाती है) अच्छा...अच्छा...लै खा लै, भूख लग्गी होएगी आ!\nभगतसिंह: हां माँ, भूख ते लगी है, पर सेब दी नईं\nविद्यावती : वेख पुत्तर, देश की आज़ादी वास्ते तेरा तेरा चाचा अजीतसिंह लड़ रया है, स्वर्णसिंह लड़ रया है. ए आप वी लड़ रये ने..तूं वी लड़ लई, पर अजे पढ़ाई कर लै.\nभगतसिंह: पढ़ाई...कादे वास्ते?\nविद्यावती: अपणे वास्ते...कौम डे वास्ते...सेब खा लै. (उसके सिर पर हाथ फेरती है और चली जाती है.)\n(भगतसिंह के एक हाथ में सेब तथा दूसरे में मिट्टी वाली शीशी है. वह कभी शीशी को और कभी सेब को देखता है.)\nभगतसिंह: (शीशी को सामने कर्ता हुआ) एस शहीद लहू दी सौंह, फिरंगियाँ दा खात्मा करके ही दम लवांगा. (शीशी को जेब में रख लेता है और सेब को एक ओर फेंक देता है)\nphoto credits: google search.\nPosted by रमेश तैलंग at 7:18 AM 1 comment:\nLabels: ankur, baal natak, bhgat singh, pratap sahgal\nएक जोर की आवाज हुई. पूरा जहाज बुरी तरह हिल उठा. फिर धीरे-धीरे जहाज एक तरफ को झुकने लगा. डबडब बत्तख हिम्मत करके पानी में कूद पडी.वह जैसे-तैसे तैरकर जहाज के नीचे गई. उसने लौटकर बुरी खबर सुनाई. बोली-"डॉक्टर साहेब, हमारा जहाज एक चट्टान से टकरा गया है. उसकी तली में छेद होने के कारण पानी अंदर भर रहा है."\nडॉक्टर साहेब ने कहा-"जल्दी से जहाज से नीचे उतरो, नहीं तों हम सब डूब जाएंगे\nसारे जानवर पानी में कूद पड़े और फिर किसी तरह जमीन पर पहुंच गए. पानी अब भी तेजी से बरस रहा था. ऊंची-ऊंची लहरें आकर चट्टान पर अटके जहाज से टकरा रही थीं. वह पानी में डूबता जा रहा था.\nतट से थोड़ी दूर ऊँचे स्थान पर एक गुफा थी. डॉक्टर डू लिटिल और उनके मित्र गुफा में पहुंचे. कम से कम अब तूफानी बारिश से तों बचा ही जा सकता था.\n"पता नहीं हम कहां आ गए हैं." डॉक्टर ने कहा और गहरे सोच में डूब गए. वह सोच रहे थे-"न जाने मैं बीमार बंदरों का इलाज कब शुरू कर सकूंगा? कुछ देर बाद बारिश बंद हो गई. तब तक रात हो गई थी. थकान के कारण सबको नींद आ रही थी.\nसुबह चिड़ियों की चहचहाहट सुनकर डॉक्टर डू लिटिल की नींद टूट गई. दिन निकल आया था. आसमान साफ़ था. गुफा से निकल कर डॉक्टर साहेब और उनके साथी तट की ओर गए. वहाँ जहाज एक चट्टान पर अटका दिखाई दिया. ये लोग तूफानी समुद्र में डूबने से बाल-बाल बचे थे.\nपोलिनेशिया उड़कर पता करने गया. उसने लौटकर बताया-"डॉक्टर साहेब, हम अफ्रीका महाद्वीप पर आ पहुंचे हैं. अब कोई चिंता नहीं है. हमें आगे के रास्ते का पता भी जल्दी ही लग जाएगा." तब तक चिड़िया बंदरों को सन्देश देने उड़ गई थी.\nतभी एक व्यक्ति हाथ में भाला लेकर गुफा की तरफ आता दिखाई दिया. डू लिटिल ने अपने साथियों से चुप होने का संकेत किया. वह व्यक्ति सीधा डॉक्टर डू लिटिल के पास आया. उसने कहा-"तुम कौन हो?"\n"मैं हूँ डॉक्टर डू लिटिल, एम.डी. इंग्लैंड से आया हूँ. मुझे अफ्रीका के वानरों ने अपने इलाज के लिए बुलाया है.\n"लेकिन कहीं भी जाने से पहले तुम्हे हमारे राजा से अनुमति लेनी होगी." भालाधारी सैनिक ने तेज स्वर में कहा.\n"राजा, कौन राजा"? डू लिटिल ने पूछा.\n"हमारे देश जोलिजिंकी के महाराज , और कौन? उनकी आज्ञा के बिना तों चिड़िया भी अपनी चौंच नहीं खोल सकती. समझे डॉक्टर! चुपचाप मेरे साथ महाराज के पास चलो." उस सैनिक ने कहा.\n" उसकी बात सुनकर पेड़ पर बैठी चिड़िया चोंच खोलकर चूंचिर्र करने लगी.वह डॉक्टर से कह रही थी-"यह आडमी झूठ बोल रहा है."\n"डॉक्टर डू लिटिल सैनिक के साथ राजा के पास जा पहुंचे.\n"जोलजिंकी का राजा एक महल में रहता था. उसके पूछने पर डू लिटिल ने बता दिया कि वह बीमार बंदरों का इलाज करने के लिए अफ्रीका आए हैं.\nराजा ने कहा-"बंदरों के देश का रास्ता मेरे राज्य से होकर जाता है. मैं तुम्हे कभी नहीं जाने दूंगा. क्योंकि तुम्हारी ही तरह एक आदमी यहाँ आया आते. मैंने उसका स्वागत किया पर उसने\nमुझे धोखा दिया. उसने चुपचाप सोना इकठ्ठा किया. हाथीदांत के लिए निदोष हाथियों को मार डाला, फिर चुपचाप यहाँ से भाग गया.राजा जोलजिंकी ने डॉक्टर डू लिटिल और उनके पशु मित्रों को कैदखाने में बंद कर दिया. डॉक्टर डू लिटिल सोच रहे थे-"क्या हम लोग बीमार बंदरों के पास कभी नहीं जा सकेंगे. तभी पोलिनेशिया तोता डू लिटिल की जेब से बाहर निकल आया.\nडू लिटिल ने पूछा-"पोलिनेशिया, क्या तुम डरकर मेरी जेब में छिप गए थे."\nतोते ने कहा-"डॉक्टर साहब, अगर सैनिक मुझे देख लेते तो शायद पिंजरे में बंद कर देते, इसलिए मैं आपकी जेब में छिप गया था." फिर उसने कहा-"मैंने एक तरकीब सोची है, शायद उससे काम बन जाए."\n"कैसी तरकीब?" - डू लिटिल ने पूछा. पोलिनेशिया ने धीरे से कहा-"बस, देखते रही." इसके बाद वह कैदखाने की दीवार में बने झरोखे से बाहर उड़ गया. राट का अँधेरा फैला था. सब तरफ सन्नाटा था. पोलिनेशिया एक खुली खिड़की से महल में घुस गया. सब तरफ प्रहरी ऊंघ रहे थे. एक कमरे में राजा जोलिजिंकी पलंग पर सो रहा था. पोलिनेशिया राजा के पलंग के नीचे छिप गया फिर किसी आदमी की तरह खांसने लगा.\nखांसी सुनकर जोलिजिंकी जाग गया. उसने पूछा-"कौन?"\n"मैं डॉक्टर डू लिटिल." पोलिनेशिया ने कहा-"तुमने मुझे और मेरे साथियों को जेल में बंद कर दिया था. में जादू जानता हूँ. इसीलिए अद्रश्य होकर यहाँ आया हूँ. मैं तुम्हारे सामने खड़ा हूँ, पर तुम मुझे देख नहीं पा रहे हो."\nजोलिजिंकी ने इधर-उधर देखा, पर कोई दिखाई नहीं दिया. वह डर गया. उसने पूछा-"तुम क्या चाहते हो डॉक्टर?"\n"तुरंत मेरे साथियों को कैद से आज़ाद कर दो. नहीं तों मैं अपने जादू से तुम्हारे महल में आग लगा दूंगा. महामारी फैला दूंगा." डॉक्टर बने पोलिनेशिया ने कहा.\nराजा वैसे भी जादू-टोने में विश्वास करता था. वह डरकर कांपने लगा. उसने इधर-उधर नज़र दौडाई पर छोटा-सा पोलिनेशिया तों पलंग के पाए के पीछे छिपकर बोल रहा था. राजा जोलिजिंकी ने सचमुच डॉक्टर डू लिटिल को जादूगर समझा. उसने तुरंत सैनिकों को बुलाया. उन्हें कैदखाने का दरवाजा खोलने का आदेश दिया.\nतभी रानी कमरे में आई. उसने पोलिनेशिया को उड़कर बाहर जाते हुए देख लिया. राजा ने रानी को पूरी बात बताई तों उसने तोते के बारे में कहां. बोली-"हमें खुद कैदखाने चलकर देखना चाहिए. यह जादू की बात बकवास है." राजा जोलिजिंकी रानी के साथ जल्दी-जल्दी कारागार जा पहुंचा. लेकिन तब तक प्रहरियों ने डॉक्टर डू लिटिल और उनके पशु मित्रों को आज़ाद कर दिया था. पोलिनेशिया ने जोलिजिंकी को खूब मूर्ख बनाया था.\nराजा ने तुरंत सैनिकों को डॉक्टर डू लिटिल की खोज में भेज दिया. वह बेहद क्रोध में था. उधर डॉक्टर जंगल में आगे बढ़े जा रहे थे. चीची बंदर अफ्रीका का ही रहने वाला था. उसे जंगल के सारे रास्ते मालूम थे. उसने कहा-डॉक्टर साहेब जोलिजिंकी के सैनिक हमारी खोज में अवश्य आ रहे होंगे. हमें सावधानी से आगे बढ़ना चाहिए.\nथोडी देर बाद सैनिक उनके पास पहुंच गए. डॉक्टर साहेब ने कहा-"अब क्या करें?"\nचीची बंदर अपने साथियों को एक विशाल पेड़ के पास ले गया. पेड़ का तना अंदर खोखला था. बस, डॉक्टर डू लिटिल तथा उनके पशु मित्र खोखल में छिप गए. तब तक जोलिजिंकी के सैनिक आ पहुंचे. पर वे खोखल में छिपे डू लिटिल और उनके साथियों के बारे में कुछ नहीं जान सके. ये थककर राजधानी वापस चले गए.\nडॉक्टर डू लिटिल वानर देश की तरफ आगे बढ़ चले. पोलिनेशिया तोता तथा टूटू उल्लू जंगल में उड़कर पहरेदारी कर रहे थे कि अगर सैनिक फिर से आए तों डॉक्टर साहब को चेतावनी दी जा सके. दो दिन यात्रा निर्विघ्न चलती रही. पहरेदारी करते-करते पोलिनेशिया और टूटू थक चुके थे. उन्हें नींद आ गई. अब वे वानर देश के निकट पहुँच चुके थे. तभी पीछे हो हल्ला सुनाई दिया. जोलिजिंकी ने सैनिकों को दोबारा डॉक्टर डू लिटिल का पीछा करने भेज दिया था . और इस बार वे इनके काफी निकट आ गए थे.\nडॉक्टर डू लिटिल और उनके साथी तेजी से आगे की और दौड चले. सामने एक गहरी खाई थी. उसमे एक नदी तेज आवाज करती हुई बह रही थी. चीची ने कहा-"डॉक्टर साहेब, हमें वानर देश पहुँचने के लिए यह खाई पार करनी होगी."\nडॉक्टर डू लिटिल ने देखा पर कोई पुल नहीं था. और उधर जोलिजिंकी के हथियार बंद सैनिक एकदम निकट आ चुके थे. डॉक्टर डू लिटिल ने अपने साथियों से कहा-"लगता है इस बार हम जरूर पकडे जाएंगे."\nखाई के दूसरी ओर अनेक वानर डॉक्टर डू लिटिल का स्वागत करने को तैयार खड़े थे. तभी चीची ने पुकारा-"अब हम क्या करें. खाई पर पुल नहीं है और सैनिक पकड़ने के लिए एकदम पास जा चुके हैं?\nयह सुनकर खाई के पार खड़े कई विशाल वानर उछलकर इस तरफ चले आए. उन्होंने पुकारा-"साथियो! पुल बनाओ तुरंत. एक-एक पल कीमती है." और देखते-देखते दोनों तरफ से वानर एक ऊँचे पेड़ से लटककर एक दूसरे का हाथ थामते हुए खाई में किसी रस्सी की तरफ आपस में जुड़ते गए. इस तरह एक दूसरे से पंजे जोड़ते हुए मिलकर उन्होंने चौड़ी खाई के आर-पार एक अनोखा वानर पुल तैयार कर दिया.\nडॉक्टर डू लिटिल आश्चर्य से यह चमत्कार देखते रहे. तभी चीची चिल्लाया-"डॉक्टर साहब, क्या सोच रहे हैं! तुरंत इस पुल को पार करके दूसरी तरफ पहुँच जाइए."\nपोलिनेशिया और टूटू पहले ही उड़कर दूसरी तरफ चले गए थे. डॉक्टर साहब ने डब-डब बत्तख, ज़िप कुत्ते, गब-गब सूअर तथा मगरमच्छ के साथ जल्दी-जल्दी वानर पुल पार कर लिया.तबतक जोलिजिंकी के सैनिक भी आ पहुंचे. वे भी वानर पुल से खाई पार करने का विचार करने लगे. पर यह क्या. डॉक्टर साहब के पार जाते ही वानर एक-एक करके अलग होते गए और देखते-देखते वानर पुल गायब हो गया. अब जोलिजिंकी के सैनिक किसी भी तरफ खाई के पार नहीं जा सकते थे.\nवानर डॉक्टर साहब को आगे का रास्ता दिखा रहे थे. कह रहे थे-"डॉक्टर साहेब, कृपया जल्दी कीजिए."\nआगे एक खुले मैंदान में सैकड़ों बीमार बंदर दिखाई दिए. डॉक्टर डू लिटिल ने कल्पना भी नहीं की थी कि उन्हें एक साथ इतने अधिक बीमार बंदरों का इलाज करना होगा. एक पल गवांए बिना डॉक्टर साहेब बीमार बंदरों के इलाज में जुट गए. इस काम में वानर देश के अनेक पशु उनकी मदद करने लगे. पहले डू लिटिल ने बीमार बंदरों को दवा दी , फिर जो बीमारी की चपेट में आने से बच गए थे उनको रोग-निरोधी टीके लगाने शुरू किए.\nलेकिन केवल दवा देने से ही बात बनने वाली नहीं थी . बीमार बंदरों की देखभाल भी तों जरूरी थी. आखिर उन्होंने वानरों से कहा कि वे मदद के लिए जंगल के सभी जानवरों को बुलाएं.\nडॉक्टर डू लिटिल का सन्देश सुनकर जंगल के सभी जानवर आ गए. डॉक्टर डू लिटिल ने जिसे जो काम सौंपा वही खुशी-खुशी करने लगा. जानवरों ने कहा-"डॉक्टर साहब, बस एक घमंडी\nशेर ही नहीं आया है. वह कहता है-"मैं हूँ जंगल का राजा. मैं गंदे, बीमार बंदरों को हाथ भी नहीं लगाऊंगा."\nडॉक्टर साहेब ने शेर को सन्देश भेजा तों वह अकड़ता, गुर्राता आया. उसने कहा-"डॉक्टर डू लिटिल, मैंने आपकी बहुत तारीफ़ सुनी है. लेकिन आप मुझसे बंदरों की नर्सिंग करनी उम्मीद न करें."मैं हूँ जंगल का राजा."\nडॉक्टर डू लिटिल ने कहा-" शेर भाई, बीमारी राजा-प्रजा में भेद नहीं करटी. तुम्हे इस तरह घमंड नहीं करना चाहिए." पर शेर ने डू लिटिल की सलाह नहीं मानी. वह दहाड़ता हुआ वापस चला गया. उसे जाते देख तेंदुए, हिरन, रीछ तथा दूसरे जानवरों ने भी बीमार बंदरों की देखभाल करने से इनकार कर दिया. उन्हें तों जैसे एक बहाना मिल गया था. वे कह रहे थे -"कुछ भी\nहो, हम अपने राजा को नाराज नहीं कर सकते." जानवरों के असहयोग ने डू लिटिल को परेशान कर दिया. वह सोच रहे थे-"अब क्या होगा?"\nउधर शेर गुर्राता हुआ अपनी मांद में पहुंचा. तभी शेरनी उसके पास आई. घबराए स्वर में बोली-"हमारा एक बच्चा मुझे बीमार लग रहा है. उसने कल से कुछ नहीं खाया है. आँखे बंद किए लेटा है, धीरे-धीरे काराह रहा है."\nशेर ने गर्वीले स्वर में बताया कि वह डॉक्टर से झगडा करके आ गया है. सुनकर शेरनी की आँखें गुस्से से लाल हो गईं. दहाड़कर बोली-"बस, इसी बात पर इतरा रहे हो. डॉक्टर साहेब हज़ारों मील दूर से यहाँ बीमारों का इलाज करने आयें. और तुमने उनसे झगडा कर लिया. अब हमारे बीमार बेटे का इलाज कैसे होगा. मैं माँ हूँ. मैं जाकर उनसे क्षमा मांग लूंगी. आज के बाद तुम\nमुझसे बात न करना. घमंडी, मूर्ख कहीं का."\nघमंडी शेर भी बच्चे की बीमारी की बात सुनकर बेचैन हो गया. उसे डू लिटिल के शब्द याद आ गए-"बीमार राजा-प्रजा में भेद नहीं करती." उसने शेरनी से कहा-"मैं तों सोच भी नहीं सकता था कि मेरे घर में भी बीमारी आ सकती है. डॉक्टर साहेब से झगडना मेरी भूल थी. मैं जाकर क्षमा मांगता हूँ, तब तक तुम बच्चे को लेकर आ जाओ."\nशेर ने जाकर डॉक्टर साहेब से अपने व्यवहार के लिए क्षमा मांगी. उन्होंने कहा-"गलती इंसान और जानवर दोनों से होती है. जाओ, बीमारों की सेवा करो." शेर को बीमारों की सेवा करते देख, वे जंगली जानवर भी लौट आए जो बहाना बनाकर चले गए थे. और हां, इस बीच शेरनी भी अपने बीमार बच्चे को लेकर वहाँ आ गई थी. डॉक्टर डू लिटिल ने उसे भी दवादे दी.\nधीरे-धीरे महामारी का पकोप घटने लगा . बंदर स्वस्थ होने लगे, फिर एक दिन ऐसा भी आया जब एक भी बंदर अस्वस्थ नहीं रहा. पूरा जंगल डॉक्टर डू लिटिल का आभार मान रहा था.\nजंगल के बीच एक खुले मैदान में सब जानवरों की सभा हुई. विचार होने लगा कि डॉक्टर साहेब को उपहारस्वरूप क्या दिया जाए. सब जानवरों ने एक स्वर से कहा. "हम डॉक्टर डू लिटिल से प्रार्थना करेंगे कि वह यहीं पर रह जाएँ. एक दवाखाना खोलें. हम हर तरह से उनका ध्यान रखेंगे."\nचीची उस सभा में मौजूद था. उसने कहा-"मित्रों! आप केवल अपने बारे में सोच रहे हैं. लेकिन डॉक्टर डू लिटिल की आवश्यकता पूरी दुनिया को है. उनके अपने शहर में ही न जाने कितने बीमार हैं. वे उत्सुकता से उनके अफ्रीका से लौटने की प्रतीक्ष कर रहे हें. उन्हें यहीं रोकना गलत होगा.\nपहले पशु सभा ने चीची का विरोध किया, पर फिर बात सबकी समझ में आ गई. तय हुआ कि डॉक्टर साहेब को उपहारस्वरूप पुश्मी पुल्लू नामक विचित्र जीव भेंट किया जाए. पुश्मी पुल्लू के दो सिर थे. एक आगे और दूसरा पूंछ की तरफ. पूरी दुनिया में वह अपनी तरह के एक ही जीव था. पहले तो पुश्मी पुल्लू ने मना किया, फिर डॉक्टर साहेब की प्रशंसा सुनकर उनके साथ जाने को तैयार हो गया.\nविदाई का क्षण आ पहुंचा. पूरा जंगल उदास था. अनेक वानर रो रहे थे. सबने भारी मन से अपने प्रिय डॉक्टर डू लिटिल को विदा किया. फिर वानर पुल बनाकर उन्हें खाई से पार छोड़ आए.\nडॉक्टर डू लिटिल प्रसन्न थे कि उन्हें बंदरों की महामारी दूर करने में सफलता मिल गई थी.\nलेकिन अब फिर जोलिजिंकी के राज्य से गुजरना था. न जाने क्या होने वाला था. और वही हुआ जिसका डर था. जोलिजिंकी के सैनिकों ने डॉक्टर डू लिटिल और उनके साथियों को जेल में डाल दिया. जोलिजिंकी ने आदेश दिया-"इस बार मैं अपने हाथ से इस शैतान डॉक्टर का सिर काटूंगा. देखता हूँ, किस तरह बचता है."\nपोलिनेशिया चतुराई से इस बार भी पकडे जाने से बच गया था. वह राजमहल के बाग में एक पेड़ पर छिप गया. वह सोच रहा था-"इस बार क्या किया जाए?"\nकुछ देर बाद जोलिजिंकी का बेटा राजकुमार बम्पो परी कथाओं की पुस्तक पढ़ रहा था. कथाओं में ऐसी परी का जिक्र था जो अपनी जादुई छड़ी से चमत्कार दिखाती थी. बम्पो सोच रहा था-"काश! कोई परी मुझे मिल जाए तों अपने को गोरा सुंदर बनवा लूं. मेरे चेहरे पर जो बड़े-बड़े फफोले हैं उनको ठीक करने का तरीका पूंछ लूं.\nफिर उसने जोर से कहा-"ओ परी, क्या तुम मेरी मदद करोगी. मुझे गोरा-सुंदर बना दो. मेरे चेहरे के फफोले ठीक करदो."\nपत्तों में छिपे पोलिनेशिया ने झट कहा-राजकुमार बम्पो, मैं हूँ परी रानी त्रिपस्तिंका. तुम्हारी इच्छा अवश्य पूरी होगी. बोलो, क्या चाहिए, मैं तुम्हारे सामने हूँ, पर तुम मुझे देख नहीं सकते."\n"परी रानी, क्या सच? क्या री इच्छा पूरी होगी?" राजकुमर तों मारे खुशी के जैसे पागल हो गया."\n"हां, अवश्य पूरी होगी. मैंने कुछ दिन पहले डू लिटिल डॉक्टर को जादुई दवाओं का रहस्य बताया है. लेकिन उस डॉक्टर को तुम्हारे पिता ने कहीं कैद में डाल रखा है.\n"तों, क्या वह डॉक्टर मुझे ठीक कर सकता है." बम्पो ने पूछा.\nपोलिनेशिया ने कहा-"अवश्य वह कैद में है और मुझे तुरंत परी लोक वापस जाना है. नहीं तों मैं डॉक्टर को कैद से निकाल देती पर अफ़सोस मैं नहीं रुक सकती. मेरी परी माँ बीमार है. मैं जा रही हूँ." कहकर पोलिनेशिया चुप हो गया.\nराजकुमार बम्पो तुरंत कैदखाने की तरफ चल दिया. पोलिनेशिया राजकुमार से पहले ही कैदखाने की खिड़की से डॉक्टर के पास जा पहुंचा. उसने डू लिटिल को पूरी बात बता डी. कहा-"राजकुमार बम्पो, अगर आकर आपसे पूछे तों आप कह देना के हां परी त्रिपस्तिंका ने आपको जादुई शक्तियां डी हैं."\nडॉक्टर डू लिटिल ने कहा-"पोलिनेशिया, मैं गलत नहीं कर सकता. दुनिया में ऐसी कोई दवा नहीं जो काले को गोरा बना डे. हां, बीमारी का इलाज संभव है."\nपोलिनेशिया ने कहा_"डॉक्टर साहेब, मैं जानता हूँ आप झूठ नहीं बोलते, लेकिन एक झूठ हम सबके प्राण बचा सकता है. नहीं तों सब मारे जाएंगे. जोलिजिंकी इस बार बहुत गुस्से में है.\nतभी राजकुमाँर बम्पो कैदखाने में आ गया. उसने डू लिटिल को परी वाली बात बताई, फिर इलाज के लिए कहने लगा. डॉक्टर साहेब बोले-"कैदखाने में कुछ भी संभव नहीं है."\nबम्पो ने तुरंत पहरेदारों को आदेश दिया. ताले खोल दिए गए. राजकुमार बम्पो ने पहरेदारों को समझा दिया कि वे किसी से कुछ न् कहें. डॉक्टर डू लिटिल के कहे अनुसार बम्पो उन्हें तथा उनके साथियों को सागरतट पर ले गया. डॉक्टर की इच्छा के अनुसार उसने पानी का जहाज मंगवा दिया. फिर डू लिटिल ने उसके लिए दवा तैयार की. कहा-"इसे अपने मुंह पर लगा लो. इससे तुम्हारी एक इच्छा पूरी हो जाएगी." और फिर जहाज पर बैठते समय उन्होंने बम्पो को एक पत्र दिया. कहा-"इसे जहाज जाने के बाद पढ़ना." पत्र में लिखा था-"बम्पो, तुम्हारा रंग नहीं बदलेग पर चेहरे के फफोले अवश्य ठीक हो जाएंगे. परी बन कर मेरे साथी पोलिनेशिया ने तुम्हे धोखा दिया है. क्षमा करना. ऐसा न करते तों तुम्हारे पिता हमें अवश्य मार डालते जबकि हमारा कोई दोष नहीं है."\nइंग्लैण्ड लौटते समय डॉक्टर डू लिटिल के जहाज को समुद्री डाकुओं ने घेर लिया. उन्होंने सुना था कि डॉक्टर अफ्रीका से सोना लेकर जा रहे हैं. डॉक्टर साहब अपने जहाज को एक द्वीप पर ले गए. डाकुओं ने वहाँ भी उनका पीछा किया. डॉक्टर डू लिटिल और उनके साथी द्वीप पर जा छिपे. डाकू उनके जहाज पर चढ़कर सोना ढूँढने लगे. तभी जहाज के पेंदी में छेद हो गया.\nजहाज डूबने लगा. डाकू कूदकर तैरने लगे. इतनी देर में शार्क माछ्लियों ने उन्हें घेर लिया. शार्क डॉक्टर साहब के बारे में सुनकर वहाँ आई थीं. विशाल मछलियों ने डॉक्टर साहब से पूछा-"अगर आप कहें तों हम इन डाकुओं को अपना भोजन बना लें."\nडॉक्टर डू लिटिल ने कहा-"डाकुओं को मारना नहीं है, पर दंड भी देना है. इन्होने न जाने कितने जहाज़ों को लूटा है. कितने निर्दोषों के प्राण लिए है."\nमछलियों ने डाकुओं को धकेल कर द्वीप पर पहुंचा दिया. फिर डॉक्टर डू लिटिल ने डाकुओं से कहा-"अब तुम लोग हमेशा इसी द्वीप पर कैद रहोगे. ये मछलियाँ सदा द्वीप की पहरेदारी करेंगी. अगर तुममे से किसी ने भी पानी में उतरने की कोशिश की तों ये विशाल मछलियाँ तुम्हें खा जाएंगीं."\nइस तरह समुद्री डाकुओं का आतंक समाप्त हुआ. डॉक्टर डू लिटिल ने आगे की यात्रा डाकुओं के जहाज से की. जहाज पर एक बन कमरे में उन्हें एक बच्चा कैद मिला. वह बहुत दुखी था. उसने बताया कि डाकुओं ने उसके चाचा को न् जाने कहां कैद कर दिया. तभी ज़िप कुत्ते ने कहा-"डॉक्टर साहेब, मेरी सूंघने की ताकत का कमाल देखी." लड़के ने ज़िप को अपने चाचाजी का रूमाल सुंघा दिया. जहाज चलता रहा. ज़िप डेक पर खड़ा होकर जोर-जोर से सूंघता रहा. कुछ देर बाद उसने कहा-"डॉक्टर साहब, इस रूमाल के मालिक की गंध दक्षिण दिशा से आने वाली हवा में है. आप जहाज को उधर ही बढ़ाइए."\nदक्षिण दिशा में कुछ दूरी पर एक द्वीप था. डॉक्टर और उनके साथी द्वीप पर उतरे. ज़िप सबसे आगे चल रहा था. वह एक गुफा के सामने रुक गया. उस बच्चे के चाचाजी वहीँ कैद थे. डॉक्टर साहेब उन दोनों को पास के दूसरे द्वीप पर बसे उनके गाँव में छोड़ आए. पूरे द्वीप के निवासियों ने इसके लिए डॉक्टर डू लिटिल को धन्यवाद दिया. इस पर उन्होंने कहा-"मित्रों, यह चमत्कार तों ज़िप के कारण हुआ है." इसके बाद द्वीप पर एक बड़ी सभा हुई. ज़िप के गले में सोने का पदक पहनाया गया. इस समय ज़िप की खुशी देखने वाली थी. क्योंकि अब तक तों हर बार पोलिनेशिया तोते की चतुराई की ही चर्चा होती थी.आगे की यात्रा सकुशल समाप्त हुई. डॉक्टर डू लिटिल एक कठिन यात्रा के बाद एक बार फिर अपने नगर में आ पहुंचे थे. उनके आने का समाचर सुनते ही उनके घ के आगे बीमार पशु-पक्षियों की भीड़ जमा हो गई. डॉक्टर साहेब ने कहा-"दोस्तों, मैं जल्दी ही आप सबको स्वास्थ कर दूंगा."\nइसके बाद डॉक्टर साहब अपने नाविक मित्र से मिलने गए. उन्होंने कहा-मित्र, अगर तुम मेरी सहायता न करते तों मैं कभी अफ्रीका न जा पाता. मैंने तुमसे कहा था कि यात्रा से लौटकर तुम्हारा उधार चुका दूंगा, पर वहाँ मुझे पैसे नहीं, केवल प्रशंसा मिली है. मैं लज्जित हूँ."\nइस पर नाविक ने कहा-"डॉक्टर डू लिटिल, मैंने आपको जहाज व दूसरा सब सामन उधार नहीं भेंटस्वरूप दिए थे. आप दुनिया के अनोखे पशु चिकित्सक हैं. भला दूसरा कौन है जो बीमार पशु-पक्षियों का हाल उनकी भाषा में पूछ सकें. आप महान हैं." सुनकर डॉक्टर डू लिटिल मुस्कराने लगे.#\nPosted by रमेश तैलंग at 3:00 AM 1 comment:\nLabels: डॉक्टर डू लिटिल, हिंदी रूपांतर., ह्यू लाफिंग\nडॉक्टर हेमंत कुमार बाल साहित्य और बच्चों के सम्पूर्ण संसार पर निरंतर वैचारिक लेख लिख रहें है. उनके सामयिक लेखों में से कुछ की लिंक्स इस ब्लॉग पर देना मैंने उचित समझा है. मुझे विश्वास है कि इससे इस ब्लॉग के पाठकों का भरपूर लाभ होगा. हाल में प्रकाशित उनके एक लेख की लिंक यहाँ दी जा रही है :\nPosted by रमेश तैलंग at 9:27 PM2comments:\nLabels: baal kahaniyan., Dr. Hemant Kumar\nPosted by रमेश तैलंग at 12:27 AM 1 comment:\nLabels: डॉक्टर हेमंत कुमार /बच्चों की दुनिया/बाल साहित्य/\nह्यू लाफिंग का जन्म १४ जनबरी १८८६ को मेडन हैड, बर्कशायर, इंग्लैंड में हुआ. जब वे ८ वर्ष के हुए तो डर्बीशायर के जेसुइट बोर्डिंग स्कूल में पढ़ाई शुरू की. आगे चलकर १९०६ लन्दन स्कूल ऑफ पोलिटेक्निक से सिविल इंजीनियरिंग की पढ़ाई पूरी की. काम के सिलसिले में उन्होंने अफ्रीका, कनाडा वेस्ट इंडीज की यात्राएं कीं, बाद में न्युयोर्क में रहने लगे. न जाने कब इंजीनियर ह्यू लाफिंग के मन में लेखक बनने की इच्छा जाग उठी. पर कुछ विशेष लिखने से पहले प्रथम विश्वयुद्ध में भाग लेना पड़ा. कहते हैं जब लाफिंग मोर्चे पर जा रहे थे तो बच्चों ने कहा कि वह मोर्चे से पत्र लिखें.\nमोर्चे पर लाफिंग का सामना गोला-बारूद के धुएं सनसनाती गोलियों और बमों के धमाकों से हुआ. सब तरफ मरे हुए सैनिकों के विकृत शब् दिखाई देते और कानों में घायलों की चीख-पुकार गूंजती रहती थी. पत्रों में बच्चों के लिए उस मृत्यु के तांडव का विवरण कैसे लिखा जा सकता था भला. पर मन में बच्चों के लिए लिखने की इच्छा लगातार उन्हें प्रेरित करती रही और तब एक पात्र का जन्म हुआ. वह थे डॉक्टर जान डू लिटिल एम.डी. डॉक्टर डू लिटिल को पशु-पक्षियों से बहुत प्यार था. एक तोता पोलिनिशिया डॉक्टर डू लिटिल को पशु-पक्षियों के बोलियां सिखा देता है. और फिर वह जानवरों का इलाज करने लगते हैं. वह दुनिया के पहले ऐसे डॉक्टर बन जाते हैं जो हर पशु-पक्षी से उसकी भाषा में बात करता. उनके घर में रहते हैं चीची बंदर, ज़िप कुत्ता, टूटू उल्लू, डब-डब बत्तख और सबसे बड़ा मित्र पोलिनिशिया.\nइन्ही पात्रों को लेकर उन्होंने जो पुस्तक लिखीं वह १९२० में प्रकाशित हुईं. शीर्षक था-"द स्टोरी ऑफ डॉक्टर डू लिटिल." छपते ही पुस्तक लोकप्रिय हो गई. पाठक डॉक्टर डू लिटिल के बारे में और अधिक जानने के इच्छुक हो उठे और ह्यू\nलाफिंग ने १९२७ तक डू लिटिल श्रंखला की सात पुस्तकें लिख डालीं.लेकिन बीच में शायद कही ह्यू लाफिंग को ऐसा लगा जैसे वह डॉक्टर डू लिटिल ही बन गए हैं. वह खुद को "टाइप्ड" महसूस करने लगे. और तब उन्होंने अपनी एक पुस्तक "डॉक्टर डू लिटिल इन द मून " (१९२८) में डॉक्टर को चाँद पर भेजकर उस पात्र से छुटकारा पाने का प्रयास किया. पर पाठकों के आग्रह पर उन्हें\nडॉक्टर डू लिटिल को वापस बुलाने पर विवश होना पड़ा और उन्होंने पुस्तक लिखी"डॉक्टर डू लिटिल्ज रिटर्न" (१९३३) इस श्रंखला की अंतिम पुस्तक "डॉक्टर डू लिटिल एंड द सीक्रेट लेक" १९४८ में उनके निधन के बाद प्रकाशित हुई. अपनी कृतियों का चित्रांकन भी ह्यू लाफिंग ने स्वयं किया जिसे बहुत सराहा गया.\nह्यू लाफिंग की कुछ अन्य कृतियाँ हैं-\n"द स्टोरी ऑफ मिसेज तबज"-१९२३, टामी, टिल्ली एंड मिसेज टब्स. इनमे डॉक्टर डू लिटिल मौजूद नहीं हैं. कहने की आवश्यकता नहीं है कि ह्यू लाफिंग अपनी "डू लिटिल" श्रंखला के लिए ही अधिक जाने जाते हैं. शायद उसी तरह जैसे दुनिया आर्थर कानन डायल को उनके जासूस शर्लक होम्स के लिए पहचानती है.\nडॉक्टर डू लिटिल (संक्षिप्त हिंदी रूपांतर: देवेन्द्रकुमार:रमेश तैलंग)\nएक थे डॉक्टर जान डू लिटिल. वह इंग्लैण्ड के छोटे से कस्बे पद्लबाई में रहते थे. अत्यंत कुशल डॉक्टर थे डू लिटिल. वह लालची नहीं थे. बड़े ध्यान से रोगियों की जांच करके दवाई देते. रोगी जल्दी ही स्वस्थ हो जाते. डॉक्टर साहब कम फीस लेते और गरीबों का मुफ्त इलाज करते. पद्ल्वाई के सभी निवासी डॉक्टर डू\nलिटिल का बहुत सम्मान करते थे.\nडॉक्टर डू लिटिल के घर की देखरेख उनकी बहन सारा करती थी. डॉक्टर को पशु-पक्षियों से बहुत प्यार था. डॉक्टर ने अपने मित्रों के अनोखे नाम रखे थे -जैसे डब-डब बत्तख, कुत्ता ज़िप, गब-गब सूअर, टू-टू उल्लू और पोलिनेशिया तोता. सारा को डॉक्टर भैया के पालतू पशु-पक्षियों से चिढ थी. वह कहती-विचित्र शौक है तुम्हारा, तुम्हारे पशु-मित्र सारा दिन घर को गन्दा रखते हैं. इस पर डू लिटिल मुस्कराकर चुप रह जाते, वह मानते थे कि उनके घर पर उनके मित्र पशु-पक्षियों को भी उतना ही अधिकार था जितना खुद उनका या बहन सारा का.मरीज़ आते तो पूरे घर में पशु-पक्षियों को घूमते देख घबरा जाते.\nधीरे-धीरे कुछ लोगों ने दवाखाने में आना बंद कर दिया. वे लोग चाहते थे कि डॉक्टर डू लिटिल अपने पालतू पशु-पक्षियों को घर से भगा दें, पर डॉक्टर ने वैसा नहीं किया. एक दिन कोई औरत दवा लेने आई तो उसने देखा सोफे पर कुछ पशु बेठे हैं. वह डर कर भाग खड़ी हुई. तब दूसरे रोगी भी बिना दिखाए चले गए. इस तरह डॉक्टर डू लिटिल के दवाखाने में आने वाले रोगियों के संख्या बहुत कम हो गई. पर डॉक्टर डू लिटिल ने इस बात की चिंता नहीं की. फिर भी मुश्किलें बढ़ती जा रही थीं. डॉक्टर की आमदनी तो कम हो गई लेकिन पालतू पशु-पक्षियों पर होने वाला खर्च बढ़ता गया. ऐसा भला कितने दिन चल सकता था.\nलोग डॉक्टर डू लिटिल के घर को चिड़ियाघर कहने लगे. एक दिन डू लिटिल का एक परिचित उनसे मिलने आया. वह हँस कर बोला-डॉक्टर साहब, जब आप मनुष्यों का इलाज़ करना छोड़ दीजिए और पशु पक्षियों के डॉक्टर बन जाइए. शायद तब आपको थोड़ी-बहुत आमदनी होने लगे. वह तो अपनी बात कहकर चला गया पर डॉक्टर डू लिटिल सोच में डूब गए. तभी पोलिनेशिया तोता बोला, "डॉक्टर साहब, मैंने उस आदमी की बात ध्यान से सुनी थी. उसका आइडिया बुरा नहीं है."\nडू लिटिल बोले-"पोलिनेशिया, शहर में पहले ही जानवरों के कई डॉक्टर हैं. और फिर भला मैं जानवरों की बातें कैसे समझूंगा, तुम ठहरे चतुर. मनुष्यों की बोली समझते हो और बोलते हो. मैं भी तुम्हारी बात का मतलब समझ जाता हूँ. लेकिन भला बताओ तो अगर कोई बिल्ली, भालू, बंदर, हाथी आकर मुझसे बोलने लगे तो मैं उनका मतलब कैसे समझूंगा? किसी बीमार का इलाज करने के लिए यह जरूरी है कि डॉक्टर उसकी बात सुनकर अपनी बात उनसे कह सके."\nइस पर पोलिनेशिया ने कहा-"डॉक्टर साहब, आज अपने बारे में मैं आपको एक नई बात बता रहा हूँ. मैं दुनिया के लगभग सभी पशु-पक्षियों की बोलियां समझता हूँ. हर जानवर से उसकी बोली में बात कर सकता हूँ. यदि आप कहें तो मैं आपको भी पशु-पक्षियों की बोलियां समझा सकता हूँ. इसमें आपको ज्यादा परेशानी नहीं होगी. भला ऐसे डॉक्टर कहाँ मिलेंगे जो जानवरों से उनकी बोली में बात करें."\nडॉक्टर डू लिटिल को पोलिनेशिया की बातें मजेदार लग रही थीं. बोले-"वाह! पोलिनेशिया, तुम मेरे गुरु बन जाओ. अगर मैं पशु-पक्षियों की बोलियां सीखकर उनका इलाज़ कर सका तो मुझे खुशी होगी. वैसे भी मुझे पशु-पक्षियों के साथ रहना अच्छा लगता है."\nबस उसी दिन से पोलिनेशिया तोता डॉक्टर डू लिटिल को जानवरों की बोलियां सिखाने लगा. शुरू-शुरू में उन्हें कठिनाई अवश्य हुई पर वह मन लगाकर सीखते रहे. उन्होंने निश्चय कर लिया था कि वह हर पशु-पक्षी से उसकी बोली में बात कर सकने वाले डॉक्टर बनकर रहेंगे. इस तरह गुरु पोलिनेशिया अपने शिष्य बने डॉक्टर डू लिटिल को जानवरों की बोलियां सिखाता रहा. और फिर एक दिन डॉक्टर डू लिटिल के दरवाजे पर एक नया बोर्ड दिखाई दिया. उस पर लिखा था-डॉक्टर डू लिटिल. जानवरों के डॉक्टर\nइस नए बोर्ड ने तो डॉक्टर साहब के रहे-सहे रोगियों को भी डरा दिया. अब लोग उनके पास अपने पालतू पशु-पक्षियों को इलाज के लिए लाने लगे. एक दिन एक घोडा डॉक्टर साहब के दवाखाने में आया. डॉक्टर डू लिटिल को अपनी बोली में बोलते सुन घोडा बहुत खुश हुआ. उसने कहा-"डॉक्टर साहब, तकलीफ मेरी आँखों में है, पर दवा मुझे पेट-दर्द की दी जा रही थी. मुझे आँखों से कम दिखाई देता है. मैंने मनुष्यों को चश्मा लगाए देखा है. क्या आप मेरे लिए हरे-लेंस वाला चश्मा बना देंगे?"\nडॉक्टर साहब ने घोडे के लिए हरा चश्मा बना दिया. घोडा बहुत खुश हुआ. फिर तो शहर में कई घोड़े हरा चश्मा पहने दिखाई देने लगे. डॉक्टर डू लिटिल के पास इलाज़ के लिए आने वाला हर पशु-पक्षी उनके पक्का दोस्त बन जाता था. धीरे-धीरे सारे जानवर इस अनोखे डॉक्टर के बारे में जान गए. पक्षियों ने उनकी खबर दूसरे देशों में भी पहुंचा दी..\nअफ्रीका से आया सन्देश:\nएक दिन डॉक्टर के मोहल्ले में एक मदारी आया. उसके साथ एक बंदर था. मदारी बंदर का खेल दिखाने लगा. देखने वालों की भीड़ लग गई. भीड़ में खड़े बच्चे तालियाँ बजा रहे थे. डॉक्टर डू लिटिल ने बंदर को देखा तो जान गए कि बंदर खुश नहीं है. और फिर मदारी तो बंदर से भीख मंगवाता था. डू लिटिल ने बंदर से उसकी भाषा में बात की तो पता चल गया कि बंदर कितना परेशान था. वह मदारी की कैद से छुटकारा पाना चाहता था. डॉक्टर और बंदर के बीच हुई बातचीत को कोई नहीं समझ पाया. उन्होंने मदारी को कुछ पैसे देकर बंदर को खरीद लिया. पैसे लेकर जाते समय मदारी झगडा करने लगा. डू लिटिल ने कहा-"जानवरों को दुःख देना बुरी बात है. मैं अभी पुलिस को बुलवाता हूँ." पुलिस का नाम सुनते ही मदारी डरकर भाग गया.\nघर में रहने वाले दूसरे जानवरों ने बंदर का नाम चीची रख दिया. चीची बंदर के करतबों से सभी खुश रहते थे. उन्हीं दिनों शहर में सर्कस लगा. सर्कस में था एक मगरमच्छ. उसका नाच दर्शकों को बहुत पसंद आता था. लेकिन इधर कई दिनों से मगरमच्छ के दांत में दर्द था. वह खेल दिखाए तो कैसे? उसे जानवरों के डॉक्टर का पता चला तो रात के अँधेरे में डॉक्टर डू लिटिल के दवाखाने में आ पहुंचा. डॉक्टर डू लिटिल ने मगरमच्छ के दांतों में दवा लगा दी. उसका दांत दर्द ठीक हो गया. उसने डॉक्टर डू लिटिल से कहा -"मैं सर्कस में वापस नहीं जाना चाहता. वे लोग मुझसे जबरदस्ती करते हैं. क्या मैं आपके बाग के तालाब में रह सकता हूँ. मैं वादा करता हूँ कि यहाँ रहते हुए किसी जानवर को नहीं खाऊंगा.डॉक्टर डू लिटिल ने मगरमच्छ को अपने घर में रहने की अनुमति दे दी. सर्कस वालों ने भागे हुए मगरमच्छ को बहुत ढूँढा पर वे उसका पता नहीं लगा सके.\nलेकिन अब एक नई समस्या खड़ी हो गई. लोग अपने बीमार पशु-पक्षियों को दवाखाने लाने से घबराने लगे. हालांकि घड़ियाल ने डॉक्टर से किसी जानवर को न खाने का वादा किया था, लेकिन यह बात दूसरे लोग भला कैसे समझ सकते थे.\nधीरे-धीरे पशु-पक्षी रोगियों की संख्या भी कम हो गई. डॉक्टर डू लिटिल जानते थे कि यह आफत मगरमच्छ के कारण आई है, पर वह अपने दयालु स्वभाव के कारण मगरमच्छ से घर छोड़कर जाने के लिए नहीं कह सके. डॉक्टर डू लिटिल की बहन सारा अब और बर्दाश्त नहीं कर सकी. एक दिन वह कहीं और रहने चली गई. डॉक्टर साहब ने सारा को समझाना चाहा, लेकिन वह नहीं माना. डॉक्टर डू लिटिल अपने जानवर मित्रों के साथ अकेले रह गए. अब कोई भी उनसे मिलने नहीं आता था.एक रात डॉक्टर साहब सो रहे थे, तो चीची बंदर, पोलिनेशिया तोता और टूटू उल्लू आपस में बात करने लगे कि अब क्या किया जाए. क्योंकि उन्ही के कारण\nडॉक्टर डू लिटिल पर मुश्किल आई थी. डॉक्टर के पालतू जानवरों ने फैसला किया कि घर के सभी काम वे खुद करेंगे. लेकिन काम सिर्फ चीची ही कर सकता था, जिसके दो हाथ थे. फिर सर्दी का मौसम आ गया. खूब बर्फ गिरी. ऐसे में तो भोजन मिलना भी दुर्लभ हो गया.\nसर्दियों की ठंडी और अँधेरी रात थी. डॉक्टर और उनके मित्र रसोईघर में बैठे बातें कर रहे थे. पूरे मकान में रसोईघर ही कुछ गरम था. लेकिन चीची बंदर का पता नहीं था. डॉक्टर डू लिटिल ने कहा-"चीची कहाँ हो इस समय? तभी दरवाजा खुला और चीची बंदर अंदर आया. वह हांफ रहा था. इससे पहले कि डू लिटिल उसे सर्दी में घर से बाहर रहने के लिए डांटते, चीची घबराए स्वर में बोला-"डॉक्टर साहब, अफ्रीका में आफत आ गई है.\n"क्या मतलब?" डॉक्टर साहब ने पूछा-"आफत अफ्रीका में आई है, पर तुम इतना क्यों घबरा रहे हो?"\n"वहाँ बंदरों में एक विचित्र महामारी फ़ैल गई है. हजारों बंदर बीमार हैं, अनेक हर रोज मर रहे हैं. आपको वहाँ चलना होगा." कहकर चीची ने डॉक्टर डू लिटिल का हाथ थाम लिया. डॉक्टर डू लिटिल ने महसूस कर लिया कि चीची का हाथ कांप रहा है.\n"सन्देश कहां से मिला, किसने दिया?" उन्होंने पूछा.\n"एक अफ्रीकी चिड़िया यहाँ सन्देश लेकर आई है. मेरे चचेरे भाई ने सन्देश भेजा है." चीची बोला.\n"चिड़िया कहाँ है?"\n"पहले उसे अंदर तो लाओ, नहीं तो वह सर्दी में ठिठुर कर मर जाएगी." डू लिटिल बोले.\nचीची अफ्रीका से आई चिड़िया को अंदर बुला लाया. चिड़िया सचमुच ठण्ड से कांप रही थी. अंगीठी के गरमाई से उसके गीले पंख सूख गए. फिर उसने डॉक्टर को अफ्रीका के समाचार सुनाए. सचमुच अफ्रीका में बंदरों की स्थिति बहुत खराब थी. डॉक्टर डू लिटिल ने चिड़िया से कहा-"देखो, तुमसे क्या छिपाना. मैं वहाँ जरूर जाना चाहता हूँ, पर आजकल पैसों का संकट है. बिना पैसों के मैं कैसे यात्रा करूँगा."\nतभी पोलिनेशिया ने कहा-"डॉक्टर साहब, एक नाविक आपका मित्र है. एक बार आपने उसकी बुलबुल का बुखार ठीक किया था. आपको उससे बात करनी चाहिए, शायद वह कोई प्रबंध कर सके." डू लिटिल बोले-"अब तो कल दिन में ही कुछ हो सकेगा ." फिर उन्होंने चिड़िया से कहा-"तुम इतनी लंबी यात्रा करके आई हो, अब आराम करो. कल आगे का कार्यक्रम बनायेंगे." इसके बाद डू लिटिल सोने चले गए, पर उनके पशु-पक्षी मित्र जागते ही रहे. वे सभी अफ्रीका की यात्रा पर जाना चाहते थे.\nदिन निकलते ही डॉक्टर साहब अपने नाविक मित्र से मिलने गए. पूरी बात सुनकर उसने कहा-"जैसे भी होगा आपकी अफ्रीका यात्रा के लिए एक जहाज और दूरी आवश्यक सामग्री का प्रबंध कर दूंगा." डू लिटिल ने नाविक को वचन दिया-"मैं अफ्रीका से लौटकर तुम्हारे सारे पैसे चुका दूंगा." इस तरह बात बन गई. अफ्रीका जाने की सबसे ज्यादा खुशी मगरमच्छ, तोते पोलिनेशिया और चीची बंदर को थी. क्योंकि वे तीनों ही अफ्रीका से आए थे. पोलिनिशिया तो इससे पहले भी कई लंबी यात्राएं कर चुका था. पर एक समस्या थी-अफ्रीका तक की यात्रा में रास्ता कौन बताएगा? डॉक्टर डू लिटिल तो पहले कभी अफ्रीका गए नहीं थे. तब अफ़्रीकी चिड़िया ने कहा-"रास्ता मैं दिखाऊंगी. मैं जहाज के आगे-आगे उडती चलूंगी."\nयात्रा शुरू हुई. मौसम अच्छा था. जहाज चिड़िया की पीछे-पीछे समुद्र में चलता रहा. जब चिड़िया कुछ थक जाती तो आराम करने के लिए जहाज पर उतर आती. दिन ढलने लगा. तभी पोलिनेशिया ने कहा-"रात में भला हम चिड़िया को कैसे देख पाएंगे? इस तरह तो रास्ता भटक सकते हैं.\nचिड़िया ने हंसकर कहा-"मैंने इस समस्या पर पहले ही सोच लिया है." किसी की समझ में नहीं आया कि आखिर चिड़िया रात के अँधेरे मैं उन सबको कैसे दिखाई देगी. पर चिड़िया थी समझदार. योजना के अनुसार उसके पंखों से चिपककर कुछ जुगनू उड़ने लगे. उनकी रौशनी बार-बार जल-बुझ रही थी. लगता था जैसे चिड़िया अपनी चोंच में एक नन्ही लालटेन लेकर उड़ रही हो. बस, इस तरह अँधेरे में भी दिशा ज्ञान बना रहा. डॉक्टर डू लिटिल तथा उनके साथी चिड़िया को आसानी से देख सकते थे.\nजहाज आगे बढ़ा तो मौसम गरम हो गया. पोलिनेशिया, चीची और मगरमच्छ को यह मौसम पसंद था लेकिन सूअर. कुत्ता और टूटू उल्लू परेशान थे. वे हर समय छाया में ही दुबके रहते थे. दब-दब बत्तख थोड़ी-थोड़ी देर में पानी में कूद जाती. कुछ देर तैरती और फिर ऊपर आ जाती. उसे इस खेल में खूब मजा आ रहा था. डब-डब ने डॉक्टर से कहा-"मुझे पता नहीं था कि अफ्रीका यात्रा में इतना आनंद आएगा. डब-डब ने डॉक्टर से कहा-"मुझे पता नहीं था कि अफ्रीका यात्रा में इतना आनंद आएगा." डू लिटिल कुछ बोले नहीं. वह आकाश की ओर देख रहे थे, जहां काले-काले बदल उमड़-उमड़ रहे थे.\nकुछ देर बाद बड़ी-बड़ी मछलियों का एक झुण्ड जहाज की तरफ आया. मछलियों ने जहाज को घेर लिया. फिर एक मछली पानी से मुंह निकलकर बोली-"क्या इस जहाज में डॉक्टर डू लिटिल यात्रा कर आहें हैं?"\nपोलिनेशिया ने कहा-"हां, कहो क्या बात है?"\nमछली बोली-"असल में बंदरों के सरदार ने हमें यह देखने भेजा था कि डॉक्टर डू लिटिल कहाँ तक आ पहुंचे हैं? कुछ बंदरों को संदेह हो रहा है कि क्या डॉक्टर साहब उनका इलाज करने के लिए सचमुच अफ्रीका आएँगे?"\nतब डॉक्टर डू लिटिल ने मछली से कहा-"मैं तो किसी बीमार पशु-पक्षी का इलाज करने के लिए दुनिया में कहीं भी जा सकता हूँ. तुम सब जाकर बंदरों से कह दो कि मैं जल्दी ही पहुँचने वाला हूँ."\nथोड़ी देर बाद डॉक्टर का सन्देश लेकर मछलियों का झुण्ड वापस चला गया. उन्होंने डॉक्टर डू लिटिल से कहा था कि अफ्रीका महाद्वीप का तट बस ढोडी ही दूर है.\nलेकिन क्या सच में अफ्रीका इतना पास था? क्योंकि थोड़ी देर बाद ही आकाश में बिजली कौंधने लगी, फिर तेज बारिश शुरू हो गई. समुद्र में ऊंची-ऊंची लहरें\nउठ रही थीं. डॉक्टर डू लिटिल का जहाज ऊंची लहरों पर तिनके की तरह डोलने लगा. फिर अँधेरा घिर आया. बारिश उसी तरह तेजी से हो रही थी. डॉक्टर डू लिटिल नहीं जानते थे कि जहाज किधर जा रहा है. क्योंकि उस तूफानी बारिश में चिड़िया भी आकाश में उनकर उन्हें रास्ता नहीं दिखा सकती थी.\nजारी ......शेष भाग के लिए थोड़ी..बस थोड़ी सी प्रतीक्षा करें.\nPosted by रमेश तैलंग at 9:46 PM 1 comment:\nLabels: डॉक्टर डू लिटिल, देवेन्द्र कुमार, रमेश तैलंग, ह्यू लाफिंग\nआज पढ़िए डॉ हेमंत कुमार का जनसंदेश टाइम्स में प्रक...\nएंड्रयू लैंग की क्लासिक रचना प्रिंस प्रिजियो का हि...\nप्रकाश मनु का हास्य बाल नाटक -पप्पू बन गया दादा जी...\nएंड्रयू लैंग की क्लासिक रचना प्रिंस प्रिजियो का ...\nह्यू लाफिंग -डॉक्टर डू लिटिल का संक्षिप्त हिंदी रू...


कोविड-19 के मरीजों को आगे चलकर ये लक्षण कर सकते हैं परेशान - Recipesnama\nCovid-19 Symptoms: कोरोनावयरस (Coronavirus) इतना खतरनाक है कि इसने पूरी दुनिया को थाम दिया है और हर इंसान के लिए खतरा पैदा कर दिया है. पहले कोरोना को सिर्फ एक इंफेक्शन के तौर पर देखा जा रहा था लेकिन अब अगर आप कोरोनावायरस से संक्रमित हैं तो ऐसा भी हो सकता है कि लंबे समय तक आप परेशान रहें. वहीं कोविड-19 (Covid-19) दिन प्रतिदिन और भी ज्यादा चैलेंजिंग होता जा रहा है.\nबता दें कोविड के मरीज को ठीक होने में कम से कम2हफ्ते लग सकते हैं लेकिन क्या आपको पता है कि कोविड का असर3महीने तक भी चल सकता है. जी हां, लॉन्ग कोविड-19 मरीजों को कम से कम3महीने तक इससे जुड़े कई लक्षण देखने में मिले हैं. ऐसे में हम यहां आपको बताएंगे कि वो कौन से लक्षण हैं जो कोरोना से संक्रमित लोगों को काफी दिन तक परेशान कर सकते हैं. चलिए जानते हैं.\nलॉन्ग कोविड-19 (Long Covid-19) के लक्षण कब तक रह सकते हैं- कोविड के लक्षण बहुत लंबे भी चल सकते हैं और ऐसे मरीज6महीने बाद तक भी काम पर नहीं लौट पाते हैं. इसका मतलब है कि कोविड-19 से रिकवर होने के बाद भी कोरोना के मरीज परेशान रह सकते हैं.\nलॉन्ग कोविड (Long Covid) के लक्षण-\nथकान– लॉन्ग कोविड मरीजों में थकान लाकर कई महीनों तक परेशान कर सकता है. 80 प्रतिशत कोविड मरीजों में ये लक्षण देखने को मिला है. इसलिए कोरोना के समय में अपनी देखभाल में लापरवाही ना करें.\nपोस्ट एक्सर्शनल मालाइस– ये एक ऐसी स्थिति होती है जब किसी छोटी समस्या जो शारीरिक या मानसिक हो सकती है. इसके कारण लोगों को आगे चलकर बहुत गंभीर लक्षण दिखते हैं. इसके अलावा लॉन्ग कोविड के मरीजों को सिरदर्द, मसल्स में दर्द, नींद न आने की समस्या, दिल की धड़कन का बढ़ना, सांस फूलना, चक्कर आना, बैलेंस बनाने में मुश्किल होना आदि जैसी समस्याएं हो सकती हैं.\nये भी पढ़ें Weight Loss: वजन घटाने के लिए दोपहर के खाने में खाएं ये चीजें, तेजी से घटेगा होगा मोटापा\nTagged covid-19, Health news, health tips, omicron variant, कोरोना वायरस के लक्षण, कोरोना से ठीक होने के बाद क्या करे, कोरोना होने के बाद क्या होता है, कोविड से ठीक होने के बाद क्यों रहता है असर?, कोविड-19, क्या है लॉन्ग कोविड और क्या हैं इसके लक्षण? देखिए डॉक्टरों ने क्या कहा?, छोटे बच्चों में कोरोना के लक्षण, दक्षिण कोरिया में कोरोना, बच्चों में कोरोना के लक्षण, लक्षण महीनों तक जारी रह सकते हैं, लॉन्ग कोविड, लॉन्ग कोविड और क्या हैं इसके लक्षण, लॉन्ग कोविड के लक्षण, लॉन्ग कोविड क्या है\nकोविड-19 में जुकाम और खांसी से राहत के लिए अपनाएं ये तरीके\nLoading… Covid-19: कोविड (Coronavirus) संकट और बदलते मौसम के कारण लोगों को आमतौर पर सर्दी , खांसी एलर्जी और फ्लू होने वाली सबसे आम बीमारियां हैं. लेकिन कोरोना काल में यह बीमारी आम नहीं रह गई है. वहीं मौसम में बदलाव होने पर कई लोगों को जुकाम हो जाता है तो कई लोगों को ठंडी […]\nLoading… Horoscope Today 10 February 2022, Aaj Ka Rashifal, Daily Horoscope : पंचांग के अनुसार आज 10 फरवरी 2022 गुरुवार को माघ मास की शुक्ल पक्ष की नवमी की तिथि है. पंचांग के अनुसार चंद्रमा वृषभ राशि में विराजमान रहेगा. आज रोहिणी नक्षत्र है. आज का दिन सभी राशियों के लिए महत्वपूर्ण है. आइए जानते […]\nकोविड-19 से बचने के लिए इन चीजों से बनाएं दूरी, इम्यूनिटी को करते हैं कमजोर\nLoading… Omicron Variant: कोरोना वायरस (Coronavirus) ने एक बार फिर लोगों को परेशान कर रखा है. वहीं कोरोना के नए वेरिएंट ओमिक्रोन (Omicron Variant) का कहर भी लगातार जारी है. इससे बचाव के लिए लोग अलग-अलग तरोकों को अपना रहे हैं. वहीं इस समय ज्यादातर लोग अपनी इम्यूनिटी को मजबूत करने की कोशिश कर रहे […]\nजिसे समझ रहे थे आदमी वो निकला Robot, सालों से कर रहा स्टंट लेकिन कोई नहीं जान पाया सच्चाई\nPaytm यूजर्स की बल्ले-बल्ले!4रुपये के मनी ट्रांसफर पर मिलेगा 100 रुपये का कैशबैक, उठा लो फायदा


एडवेंचर के शौकीन है तो आइए मॉरिशस - NewsHub\nएडवेंचर के शौकीन है तो आइए मॉरिशस\n६ नवंबर, २०१८ ९:२९ पूर्वाह्न\nहम आपको लिए मॉरिशस की एक ऐसी जगह लेकर आएं हैं, जहां पर आप हवा में उड़ने का मजा ले सकते है. Valle Des Couleurs नाम के नेचर पार्क में आप ज़िपलाइन का लुत्फ उठाते हुए उड़ने का एहसास पा सकते है.\nपार्क में मौजूद 1.5 किलोमीटर लंबी ज़िपलाइन लंबाई के मामले में दुनिया भर में तीसरे नंबर के पायदान पर आती है. एडवेंचर के दीवानों के बीच सुपरमैन की तरह उड़ने का एहसास देने वाला यह एडवेंचर स्पोर्ट काफी पसंद किया जाता है. मज़े की बात यह है कि कई ज़िपलाइन वॉटरफॉल से गुज़रती हैं तो कई जमीनी इंद्रधनुष का क़ुदरती नज़ारा देती है .\n2. जमीनी इंद्रधनुष का उठाएं लुत्फ- आपने आसमानी इंद्रधनुष के बारे में तो बचपन से ही पढ़ा होगा लेकिन क्या आपको ज़मीनी इंद्रधनुष के बारे में मालूम हैं क़ुदरत का यह ऐसा करिश्मा है जोकि अंचभित कर देता है. हज़ारों साल पुरानी बात है जब मॉरिशस में Bassin Blanc नाम का ज्वालामुखी फूटा था. नतीजन पाताल में कुछ ऐसी वॉलकनिक प्रतिक्रिया चली कि इस पार्क में उभर कर 23 रंगों वाला ज़मीनी इंद्रधनुष आया. जब से 1988 में इस अंचबे के बारे में पता चला है तब से ही इस पार्क में पर्यटकों का तांता लगा रहता और यह पार्क दुनिया भर मशहूर हो चुकी है.\n3. हिंद महासागर का सबसे बड़ा लकड़ी का पुल- यहां हिंद महासागर का सबसे बड़ा लकड़ी का पुल मौजूद है जिसे रस्सियों के सहारे पार करना एक मज़ेदार एक्सपिरियंस है. अगर आप भी इस क़ुदरती अजूबे को देखने का प्लान बना रहे है तो आपको बता दें कि मॉरिशस में हिंदी आम बोली जाती है और विज़ा ऑन अराइवल है.


पर्यटक पंहुचा रहे पहाड़ के पर्यावरण को नुकसान\nउत्तरकाशीः चारधाम यात्रा के मार्गों को पॉलीथिन मुक्त बनाने के लिए शासन और प्रशासन कई प्रकार के विज्ञापन सहित अभियान चला रही है. लेकिन उसका असर कहीं भी धरातल पर नजर नहीं आ रहा है. साथ ही चारधाम यात्रा पर आने वाले यात्री ही पर्यावरण की आस्था के साथ खिलवाड़ कर रहे हैं.\nयात्रा रूटों पर जगह-जगह पॉलीथिन बिखरा पड़ा है. साथ ही यमुनोत्री धाम में अभी भी पॉलीथिन के रेनकोट बिक रहे हैं. जिसे यात्री प्रयोग करने के बाद धाम के पैदल रूट या इधर-उधर पहाड़ी जंगलों में फेंक देते हैं. जिससे पर्यावरण के साथ सीधा खिलवाड़ हो रहा है. वहीं यात्रियों की ये छोटी-छोटी गलतियां पॉलीथिन के रूप में बड़ी परेशानी बन सकती है.\nयात्रा रूटों की बात करें तो जनपद मुख्यालय के मुख्य पार्किंग स्थल सहित पंजीकरण वाले स्थानों पर सबसे अधिक पॉलीथिन बिखरा हुआ मिला रहा है. जनपद के रामलीला मैदान सहित हिना आदि स्थानों पर पॉलीथिन की बोतलें, थैलियां आदि सामान बिखरा पड़ा रहता है.\nसाथ ही सबसे ज्यादा पॉलीथिन का प्रयोग यमुनोत्री धाम के पैदल ट्रैक पर हो रहा है. यात्री बरसात के दौरान जानकीचट्टी या अन्य स्थानों से पॉलीथिन के बने रेनकोट खरीदते हैं और बारिश खत्म होने के बाद पैदल मार्गों के आसपास जंगलों में फेंक देते हैं. जिससे पर्यावरण को नुकसान हो रहा है. प्रत्यक्ष-अप्रत्यक्ष रूप से पॉलीथिन के रूप में पहाड़ की आबोहवा दूषित हो रही है.\nशासन प्रशासन की ओर से पॉलीथिन मुक्त यात्रा की बात कही गई थी, लेकिन अभी तक उसका असर यात्रा रूटों पर फीका लग रहा है. आपदा प्रबधंन अधिकारी देवेंद्र पटवाल का कहना है कि जिलाधिकारी के निर्देशानुसार सभी यात्रा नोडल अधिकारी और अन्य जो भी अधिकारी यात्रा रूटों पर तैनात हैं.\nजल्द ही पॉलीथिन के विरोध में सयुंक्त चेकिंग अभियान चलाया जाएगा, जिससे कि पॉलीथिन प्रयोग करने वालों पर कानूनी कार्रवाई की जाएगी. पटवाल ने बताया कि यमुनोत्री पैदल ट्रैक पर पॉलीथिन के रेनकोट रोकने के लिए एक संस्था के साथ कार्य शुरू कर दिया गया है.\nPrevious: मथुरा की तेल रिफाइनरी से 100 करोड़ की तेल चोरी का खेल\nNext: रुड़की में तीन तलाक मामले में पुलिस की कड़ी कार्रवाई


सीएम योगी के दौरे से पहले अस्पताल में पुताई करा रहे CMS ने महिला को पीटा, फिर मांगी माफी- Before the visit of CM Yogi CMS of ordered pait work in district hospital allegedly beat the woman then apologized upas\nसीएम योगी के दौरे से पहले अस्पताल में पुताई करा रहे CMS ने महिला को पीटा, फिर मांगी माफी\nजिला अस्पताल के सीएमएस एसएन मिश्रा (हरी शर्ट) से अपना विरोध दर्ज कराता पीड़ित परिवार.\nचित्रकूट (Chitrakoot) में जिला अस्पताल (District Hospital) में मुख्य चिकित्सा अधीक्षक (CMS) द्वारा महिला से मारपीट का मामला सामने आया है. महिला तीमारदार ने सीएमएस पर मारपीट करने का आरोप लगाया है, जिसके बाद सीएमएस ने महिला से माफी भी मांगी.\nLast Updated: September 13, 2019, 6:46 PM IST\nचित्रकूट. यहां जिला अस्पताल (District Hospital) में मुख्य चिकित्सा अधीक्षक (CMS) द्वारा महिला से मारपीट का मामला सामने आया है. महिला तीमारदार ने सीएमएस पर मारपीट करने का आरोप लगाया है, जिसके बाद सीएमएस ने महिला से माफी भी मांगी. आपको बता दें कि मुख्यमंत्री योगी आदित्यनाथ के चित्रकूट दौरे से पहले सीएमएस एसएन मिश्रा आनन-फानन में अस्पताल की पुताई करवा रहे थे. इस दौरान नीचे हुए पेंट में अस्पताल में टहल रहे कुत्तों ने अपने पैर के निशान बना दिए. वहीं से निकली एक महिला तीमारदार पर सीएमएस ने पेंट के ऊपर पर पैर रखकर निकलने का आरोप लगाते हुए महिला की पिटाई कर दी.\nइसके बाद महिला ने पिटाई की बात अपने पति से अस्पताल में ही बताई तो उसके पति का पारा चढ़ गया. इसके बाद अस्पताल में बवाल शुरू हो गया. भर्ती मरीजों के तीमारदार हंगामा काटने लगे. इसके बाद सीएमएस एसएन मिश्रा ने महिला से माफी मांग कर बात खत्म करने की बात कह दी. लेकिन महिला और उसका पति मानने के लिए तैयार नहीं थे.\nजिला अस्पताल के गेट पर लगे नए पेंट में कुत्ते के पैरों के निशान दिखाती पीड़ित महिला.\nमहिला का आरोप- पेंट खराब नहीं किया फिर भी मारा\nपीड़ित महिला सोनिया देवी का कहना है कि वह कटोरा देने गई थीं. कटोरा देकर लौटीं तो सीएमएस एसएन मिश्रा ने पहले उनका हाथ पकड़कर ढकेल दिया और कहने लगे कि दिखता नहीं है पेंट लगा है. इसके बाद मेरे सर पर मारा. सोनिया देवी ने जगह दिखाते हुए बताया कि कुत्ते के पैरों के निशान हैं, उसके पैर में पेंट भी नहीं लगा है, इसके बाद भी उसके साथ ये बर्ताव किया गया. मामले में सोनिया के पति भी काफी खफा दिखे. वहीं मौके पर एसएन मिश्रा ने कैमरे के सामने कहा कि हमने माफी तो मांग ली. फिर वे मारपीट की बात से इनकार करने लगे. हालांकि पेंट को लेकर उन्होंने धक्का देने की बात स्वीकारी.\nसीएम योगी के प्रोटोकॉल में हुआ अचानक बदलाव, ये रही वजह\nभीड़ ने बच्चा चोर समझकर साधु को इतना पीटा की हुई मौत